title: 2014 m. liepos 25 d. Tarybos sprendimas 2014/499/BUSP, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
25.7.2014

               LT

               Europos Sąjungos oficialusis leidinys

               L 221/15

         TARYBOS SPRENDIMAS 2014/499/BUSP
   2014 m. liepos 25 d.
   kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2014 m. kovo 17 d. Taryba priėmė Sprendimą 2014/145/BUSP (1);

               (2)

               atsižvelgiant į padėties Ukrainoje sunkumą, apribojimai atvykti ir lėšų bei ekonominių išteklių įšaldymas taip pat turėtų būti taikomi fiziniams ir juridiniams asmenims, subjektams ir organizacijoms, kurie aktyviai teikia materialinę arba finansinę paramą Rusijos sprendimus priimantiems asmenims, atsakingiems už Krymo aneksiją arba Rytų Ukrainos destabilizaciją, arba gauna naudos iš jų;

               (3)

               be to, Taryba mano, kad į Sprendimo 2014/145/BUSP priede pateiktą asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukti papildomi fiziniai ir juridiniai asmenys;

               (4)

               Sprendimas 2014/145/BUSP turėtų būti atitinkamai iš dalies pakeistas,

               (5)

               šioms priemonėms įgyvendinti reikalingi tolesni Sąjungos veiksmai,

         PRIĖMĖ ŠĮ SPRENDIMĄ:
   1 straipsnis
   Sprendimas 2014/145/BUSP iš dalies keičiamas taip:

               1)

               1 straipsnio 1 dalis pakeičiama taip:
               „1.   Valstybės narės imasi būtinų priemonių, kad užkirstų kelią atvykti į jų teritorijas ar vykti per jas tranzitu:

                           a)

                           fiziniams asmenims, atsakingiems už veiksmus ar politiką, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, taip pat už veiksmus ar politiką, kuriais kenkiama stabilumui ar saugumui Ukrainoje arba į juos kėsinamasi, arba tuos veiksmus ar tą politiką aktyviai remiantiems ar įgyvendinantiems fiziniams asmenims, arba fiziniams asmenims, kurie trukdo tarptautinių organizacijų darbui Ukrainoje, ir su jais susijusiems fiziniams asmenims; arba

                           b)

                           fiziniams asmenims, kurie aktyviai teikia materialinę arba finansinę paramą Rusijos sprendimus priimantiems asmenims, atsakingiems už Krymo aneksiją arba Rytų Ukrainos destabilizaciją, arba gauna naudos iš jų,

                     kurie išvardyti priede.“;

               2)

               2 straipsnio 1 dalis pakeičiama taip:
               „1.   Visos lėšos ir ekonominiai ištekliai, kurie nuosavybės teise priklauso, kuriuos turi, valdo ar kontroliuoja:

                           a)

                           fiziniai asmenys, atsakingi už veiksmus ar politiką, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, taip pat už veiksmus ar politiką, kuriais kenkiama stabilumui ar saugumui Ukrainoje arba į juos kėsinamasi, ir tuos veiksmus bei tą politiką aktyviai remiantys ar įgyvendinantys fiziniai asmenys, arba fiziniai asmenys, kurie trukdo tarptautinių organizacijų darbui Ukrainoje, ir su jais susiję fiziniai ar juridiniai asmenys, subjektai ar organizacijos;

                           b)

                           juridiniai asmenys, subjektai ar organizacijos, kurie materialiai ar finansiškai remia veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi;

                           c)

                           juridiniai asmenys, subjektai arba organizacijos Kryme ar Sevastopolyje, kurių nuosavybė buvo perduota nesilaikant Ukrainos teisės, arba juridiniai asmenys, subjektai arba organizacijos, kuriems toks perdavimas buvo naudingas; arba

                           d)

                           fiziniai arba juridiniai asmenys, subjektai ar organizacijos, kurie aktyviai teikia materialinę arba finansinę paramą Rusijos sprendimus priimantiems asmenims, atsakingiems už Krymo aneksiją arba Rytų Ukrainos destabilizaciją, arba gauna naudos iš jų,

                     išvardyti priede, yra įšaldomi.“.
         2 straipsnis
   Šio sprendimo priede išvardyti asmenys ir subjektai įtraukiami į Sprendimo 2014/145/BUSP priede pateiktą sąrašą.
   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2014 m. liepos 25 d.

            Tarybos vardu

            Pirmininkas

         S. GOZI

      (1)  2014 m. kovo 17 d. Tarybos sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 78, 2014 3 17, p. 16).

      PRIEDAS
      2 STRAIPSNYJE NURODYTAS ASMENŲ IR SUBJEKTŲ SĄRAŠAS
      I.   Asmenys

                  Vardas, pavardė/Pavadinimas

                  Identifikuojamoji informacija

                  Motyvai

                  Įtraukimo į sąrašą data

                  1.

                  Mikhail Efimovich FRADKOV
                  Михаил Ефимович Фрадков

                  Gim. data ir vieta: 1950 9 1 Kurumoch, Kuibyševo rajonas

                  Rusijos Federacijos Saugumo tarybos nuolatinis narys; Rusijos Federacijos Užsienio žvalgybos tarnybos direktorius. Būdamas Saugumo tarybos, kuri konsultuoja nacionalinio saugumo klausimais ir juos koordinuoja, nariu, dalyvavo formuojant Rusijos vyriausybės politiką, kuria kėsinamasi į Ukrainos teritorinį vientisumą, suverenitetą ir nepriklausomybę.

                  2014 7 25

                  2.

                  Nikolai Platonovich PATRUSHEV
                  Николай Платонович Патрушев

                  Gim. data ir vieta: 1951 7 11, Leningradas (Sankt Peterburgas)

                  Rusijos Federacijos Saugumo tarybos nuolatinis narys ir sekretorius. Būdamas Saugumo tarybos, kuri konsultuoja nacionalinio saugumo klausimais ir juos koordinuoja, nariu, dalyvavo formuojant Rusijos vyriausybės politiką, kuria kėsinamasi į Ukrainos teritorinį vientisumą, suverenitetą ir nepriklausomybę.

                  2014 7 25

                  3.

                  Aleksandr Vasilievich BORTNIKOV
                  Александр Васильевич Бортников

                  Gim. data ir vieta: 1951 11 15, Permė

                  Rusijos Federacijos Saugumo tarybos nuolatinis narys; Federalinio saugumo biuro direktorius. Būdamas Saugumo Tarybos, kuri konsultuoja nacionalinio saugumo klausimais ir juos koordinuoja, nariu, dalyvavo formuojant Rusijos vyriausybės politiką, kuria kėsinamasi į Ukrainos teritorinį vientisumą, suverenitetą ir nepriklausomybę.

                  2014 7 25

                  4.

                  Rashid Gumarovich NURGALIEV
                  Рашид Гумарович Нургалиев

                  Gim. data ir vieta: 1956 10 8 Žetikara, Kazachijos Tarybų Socialistinė Respublika

                  Rusijos Federacijos Saugumo tarybos nuolatinis narys ir sekretoriaus pavaduotojas. Būdamas Saugumo tarybos, kuri konsultuoja nacionalinio saugumo klausimais ir juos koordinuoja, nariu, dalyvavo formuojant Rusijos vyriausybės politiką, kuria kėsinamasi į Ukrainos teritorinį vientisumą, suverenitetą ir nepriklausomybę.

                  2014 7 25

                  5.

                  Boris Vyacheslavovich GRYZLOV
                  Борис Вячеславович Грызлов

                  Gim. data ir vieta: 1950 12 15, Vladivostokas

                  Rusijos Federacijos Saugumo tarybos nuolatinis narys. Būdamas Saugumo tarybos, kuri konsultuoja nacionalinio saugumo klausimais ir juos koordinuoja, nariu, dalyvavo formuojant Rusijos vyriausybės politiką, kuria kėsinamasi į Ukrainos teritorinį vientisumą, suverenitetą ir nepriklausomybę.

                  2014 7 25

                  6.

                  Sergei Orestovoch BESEDA
                  Сергей Орестович Беседа

                  1954 m.

                  Rusijos Federacijos Federalinės saugumo tarnybos Federalinio saugumo biuro Penktosios tarnybos vadas.
                  Būdamas vyresniuoju Federalinio saugumo biuro pareigūnu, vadovauja tarnybai, atsakingai už žvalgybos operacijų ir tarptautinės veiklos priežiūrą.

                  2014 7 25

                  7.

                  Mikhail Vladimirovich DEGTYAREV
                  Михаил Владимирович Дегтярёв

                  Gim data ir vieta: 1981 7 10, Kuibyševas (Samara )

                  Valstybės Dūmos narys.
                  2014 m. gegužės 23 d. jis paskelbė apie nepripažintos vadinamosios „Donecko Liaudies Respublikos“„de facto ambasados“ Maskvoje inauguraciją; jis prisideda kenkiant Ukrainos teritoriniam vientisumui, suverenitetui ir nepriklausomybei arba į juos kėsinantis.

                  2014 7 25

                  8.

                  Ramzan Akhmadovitch KADYROV
                  Рамзан Ахматович Кадыров

                  Gim data ir vieta: 1976 10 5, Tsentaroy.

                  Čečėnijos Respublikos Prezidentas. R. A. Kadyrov paskelbė pareiškimus, palaikančius neteisėtą Krymo aneksiją ir ginkluotą sukilimą Ukrainoje. Inter alia, 2014 m. birželio 14 d. jis pareiškė „darysiantis viską, kad padėtų atgaivinti Krymą“. Tomis aplinkybėmis jis Autonominės Krymo Respublikos vadovo pareigas einančio asmens buvo apdovanotas medaliu „už Krymo išlaisvinimą“ už paramą, kurią jis teikė neteisėtai Krymo aneksijai. Be to, 2014 m. birželio 1 d. jis pareiškė esantis pasirengęs į Ukrainą išsiųsti 74 000 čečėnų savanorių, jei to būtų paprašyta.

                  2014 7 25

                  9.

                  Alexander Nikolayevich TKACHYOV
                  АЛЕКСАНДР НИКОЛАЕВИЧ Ткачёв

                  Gimimo data ir vieta: 1960 12 23, Vyselki.

                  Krasnodaro krašto gubernatorius.
                  Autonominės Krymo Respublikos vadovo pareigas einančio asmens buvo apdovanotas medaliu „už Krymo išlaisvinimą“ už paramą, kurią jis teikė neteisėtai Krymo aneksijai. Ta proga Autonominės Krymo Respublikos vadovo pareigas einantis asmuo pareiškė, kad A. M. Tkachyov buvo vienas iš pirmųjų pareiškusių savo paramą naujai Krymo „vadovybei“.

                  2014 7 25

                  10.

                  Pavel GUBAREV
                  Павел Юрьевич Губарев

                  Gim. data ir vieta: 1983 2 10, Sjeverodoneckas

                  Vienas iš vadinamosios „Donecko Liaudies Respublikos“ pasiskelbusių vadovų. Jis prašė Rusijos intervencijos į Rytų Ukrainą, be kita ko, dislokuojant Rusijos taikos palaikymo pajėgas. Jis yra susijęs su Igor Strelkov/Girkin, kuris yra atsakingas už veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi. P. Gubarev yra atsakingas už asmenų ėmimą į ginkluotas separatistų pajėgas.
                  Atsakingas už regioninės valdžios pastato Donecke perėmimą kartu su prorusiškomis pajėgomis, pasiskelbęs „liaudies gubernatoriumi“.
                  Nepaisant to, kad buvo areštuotas už kėsinimąsi į Ukrainos teritorinį vientisumą, bet vėliau paleistas, jis toliau atlieka svarbų vaidmenį separatistų veikloje, taip kenkdamas Ukrainos teritoriniam vientisumui, suverenitetui ir nepriklausomybei.

                  2014 7 25

                  11.

                  Ekaterina GUBAREVA
                  Екатерина Юрьевна Губарева

                  Gim. data ir vieta: 1983 7 5, Kachovka

                  Kaip vadinamoji „užsienio reikalų ministrė“ yra atsakinga už vadinamosios „Donecko Liaudies Respublikos“ gynybą ir taip kenkia Ukrainos teritoriniam vientisumui, suverenitetui ir nepriklausomybei.
                  Be to, jos banko sąskaita naudojama neteisėtoms ginkluotoms separatistų grupuotėms finansuoti.
                  Taigi, priimdama šias pareigas ir jas eidama ji rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei.

                  2014 7 25

                  12.

                  Fedor BEREZIN
                  Фёдор Дмитриевич Березин

                  Gim. data ir vieta: 1960 2 7, Doneckas

                  Vadinamasis vadinamosios „Donecko Liaudies Respublikos“„krašto apsaugos ministro pavaduotojas“ . Jis yra susijęs su Igor Strelkov/Girkin, vadinamosios „Donecko Liaudies Respublikos“ vadinamuoju „krašto apsaugos ministru“, kuris yra atsakingas už veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi. Taigi, priimdamas šias pareigas ir jas eidamas F. Berezin rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei.

                  2014 7 25

                  13.

                  Valery Vladimirovich KAUROV
                  Валерий Владимирович Кауров

                  Gim data ir vieta: 1956 4 2, Odesa

                  Pasiskelbęs vadinamosios „Novorusijos Respublikos“„prezidentu“, ragino Rusiją dislokuoti pajėgas Ukrainoje. Taigi, priimdamas šias pareigas ir jas eidamas jis rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei.

                  2014 7 25

                  14.

                  Serhii Anatoliyovych ZDRILIUK
                  Сергей Анатольевич Здрылюкv

                  Gim. data ir vieta: 1972 6 23, Vinycios rajonas

                  Igor Strelkov/Girkin vyresnysis padėjėjas, atsakingas už veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi. Taigi, priimdamas šias pareigas ir jas eidamas S. A. Zdriliuk rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei.

                  2014 7 25

                  15.

                  Vladimir ANTYUFEYEV
                  Владимир Антюфеев
                  (alias Vladimir SHEVTSOV, Vladimir Iurievici ANTIUFEEV, Vladimir Gheorghievici ALEXANDROV, Vadim Gheorghievici SHEVTSOV)

                  Gim. data ir vieta: 1951 2 19, Novosibirskas

                  Buvęs „valstybės saugumo ministras“ separatistiniame Padniestrės regione. Nuo 2014 m. liepos 9 d. jis buvo Donecko Liaudies Respublikos pirmuoju ministro pirmininko pavaduotoju, atsakingu už saugumą ir teisėsaugą. Eidamas šis pareigas, jis yra atsakingas už vadinamosios „Donecko Liaudies Respublikoc vyriausybės“ separastistinę „valdžios“ veiklą.

                  2014 7 25

      II.   Subjektai, kenkiantys Ukrainos teritoriniam vientisumui, suverenitetui ir nepriklausomybei

                  Vardas, pavardė/Pavadinimas

                  Identifikuojamoji informacija

                  Motyvai

                  Įtraukimo į sąrašą data

                  1.

                  Vadinamoji „Lugansk People's Republic“ („Luhansko Liaudies Respublika“)
                  „Луганская народная республика“
                  „Luganskaya narodnaya respublika“

                  Oficiali interneto svetainė:
                  http://lugansk-online.info
                  Telefono numeris:
                  +38-099-160-74-14

                  Vadinamoji „Luhansko Liaudies Respublika“ buvo įkurta 2014 m. balandžio 27 d.
                  Atsakinga už neteisėto referendumo organizavimą 2014 m. gegužės 11 d.2014 m. gegužės 12 d. paskelbta nepriklausomybė.
                  2014 m. gegužės 22 d. vadinamosios Donecko ir Luhansko „Liaudies Respublikos“ sukūrė vadinamąją „Federalinę Novorusijos Valstybę“.
                  Taip pažeidžiama Ukrainos konstitucinė teisė ir atitinkamai tarptautinė teisė, taigi, kenkiama Ukrainos teritoriniam vientisumui, suverenitetui ir nepriklausomybei.
                  Ji taip pat susijusi su ėmimu į separatistinę „Pietryčių armiją“ ir kitas neteisėtas ginkluotas separatistų grupuotes, taip kenkiant Ukrainos stabilumui ir saugumui.

                  2014 7 25

                  2.

                  Vadinamoji „Donetsk People's Republic“ („Donecko Liaudies Respublika“)
                  „Донецкая народная республика“
                  „Donétskaya naródnaya respúblika“

                  Oficiali informacija, įskaitant Donecko Liaudies Respublikos konstituciją ir Aukščiausiosios Tarybos sudėtį:
                  http://dnr-news.com/
                  Socialinė žiniasklaida:
                  https://twitter.com/dnrpress
                  http://vk.com/dnrnews

                  Vadinamoji „Donecko Liaudies Respublika“ paskelbta 2014 m. balandžio 7 d.
                  Atsakinga už neteisėto referendumo organizavimą 2014 m. gegužės 11 d.2014 m. gegužės 12 d. paskelbta nepriklausomybė.
                  2014 m. gegužės 24 d. vadinamosios Donecko ir Luhansko „Liaudies Respublikos“ pasirašė susitarimą dėl vadinamosios „Federalinės Novorusijos Valstybės“ sukūrimo.
                  Taip pažeidžiama Ukrainos konstitucinė teisė ir atitinkamai tarptautinė teisė, taigi, kenkiama Ukrainos teritoriniam vientisumui, suverenitetui ir nepriklausomybei.
                  Ji taip pat susijusi su ėmimu į neteisėtas ginkluotas separatistų grupuotes, taip kenkiant Ukrainos stabilumui ir saugumui.

                  2014 7 25

                  3.

                  Vadinamoji „Federal State of Novorossiya“ („Federalinė Novorusijos Valstybė“)
                  „Федеративное государство Новороссия“
                  „Federativnoye Gosudarstvo Novorossiya“

                  Oficialūs pranešimai spaudai:
                  http://novorossia.su/official

                  2014 m. gegužės 24 d. vadinamosios Donecko ir Luhansko „Liaudies Respublikos“ pasirašė susitarimą dėl nepripažintos vadinamosios „Federalinės Novorusijos Valstybės“ sukūrimo.
                  Taip pažeidžiama Ukrainos konstitucinė teisė ir atitinkamai tarptautinė teisė, taigi, kenkiama Ukrainos teritoriniam vientisumui, suverenitetui ir nepriklausomybei.

                  2014 7 25

                  4.

                  Tarptautinė visuomeninių asociacijų sąjunga „Great Don Army“
                  Международный Союз Общественных Объединений
                  „Всевеликое Войско Донское“

                  Oficiali interneto svetainė:
                  http://vvd2003.narod.ru/
                  Telefono numeris:
                  +7-8-908-178-65-57
                  Socialinė žiniasklaida:
                  „Kazokų nacionalinė gvardija“
                  http://vk.com/kazak_nac_guard
                  Adresas: 346465 Russia Rostov Region. October (C) District. St Zaplavskaya. Str Shosseynaya 1

                  „Great Don army“ įsteigė „Kazokų nacionalinę gvardiją“, atsakingą už kovą su Ukrainos vriausybės pajėgomis Rytų Ukrainoje, taip kenkiant Ukrainos teritoriniam vientisumui, suverenitetui ir nepriklausomybei, taip pat kėsinantis į Ukrainos stabilumą arba saugumą.
                  Susijusi su Nikolay KOZITSYN, kuris yra Kazokų pajėgų vadas, atsakingas už vadovavimą separatistams Rytų Ukrainoje, kovojantiems su Ukrainos vyriausybės pajėgomis.

                  2014 7 25

                  5.

                  „Sobol“
                  „СОБОЛЬ“

                  Oficiali interneto svetainė:
                  http://soboli.net
                  Socialinė žiniasklaida:
                  http://vk.com/sobolipress
                  Telefono numeris:
                  (0652) 60-23-93.
                  El. paštas: SoboliPress@gmail.com
                  Adresas: Crimea, Simferopol, str. Kiev, 4 (centrinės autobusų stoties rajonas).

                  Radikali sukarinta organizacija, atsakinga už atvirą paramą jėgos naudojimui siekiant nutraukti Ukrainos kontrolę Kryme, taip kenkiant Ukrainos teritoriniam vientisumui, suverenitetui ir nepriklausomybei.
                  Atsakinga už separatistų mokymą kovoti su Ukrainos vyriausybės pajėgomis Rytų Ukrainoje, taip kėsinantis į Ukrainos stabilumą ar saugumą.

                  2014 7 25

                  6.

                  Vadinamoji „Lugansk Guard“ („Luhansko gvardija“)
                  „Луганская гвардия ards“

                  Socialinė žiniasklaida:
                  https://vk.com/luguard
                  http://vk.com/club68692201

                  Luhansko savigynos kariuomenė, atsakinga už separatistų mokymą kovoti su Ukrainos vyriausybės pajėgomis Rytų Ukrainoje, taip kėsinantis į Ukrainos stabilumą ar saugumą.
                  Susijusi su German PROPOKIV, aktyviu vadovu, atsakingu už dalyvavimą užgrobiant Ukrainos saugumo tarnybos Luhansko regioninio biuro pastatą, kuris įrašė kreipimąsi į prezidentą V. Putiną ir Rusiją iš okupuoto pastato.

                  2014 7 25

                  7.

                  Vadinamoji „Army of the Southeast“ („Pietryčių armija“)
                  „Армии Юго-Востока“

                  Naujokų ėmimas:
                  http://lugansk-online.info/statements
                  Socialinė žiniasklaida:
                  http://vk.com/lugansksbu

                  Neteisėta ginkluota separatistų grupuotė, laikoma viena svarbiausių Rytų Ukrainoje.
                  Atsakinga už Saugumo tarnybos pastato Luhansko regione okupavimą. Atsistatydinęs pareigūnas.
                  Susijusi su Valeriy BOLOTOV, įregistruotu vienu iš grupuotės vadovų.
                  Susijusi su Vasyl NIKITIN, atsakingu už vadinamosios „Luhansko Liaudies Respublikos vyriausybės“ separatistinę „valdžios“ veiklą.

                  2014 7 25

                  8.

                  Vadinamoji „Donbass People's Militia“ („Donbaso Liaudies Kariuomenė“)
                  „Нарóдное ополчéние Донбáсса“

                  Socialinė žiniasklaida:
                  http://vk.com/polkdonbassa
                  +38-099-445-63-78;
                  +38-063-688-60-01;
                  +38-067-145-14-99;
                  +38-094-912-96-60;
                  +38-062-213-26-60
                  El. paštas: voenkom.dnr@mail.ru
                  mobilisation@novorossia.co
                  Skambinti savanoriams Rusijoje:
                  +7 (926) 428-99-51
                  +7 (967) 171-27-09
                  arba rašyti el. paštu novoross24@mail.ru
                  Addresas: Donetsk. Prospect Zasyadko.13

                  Neteisėta ginkluota separatistų grupuotė, atsakinga už kovą su Ukrainos vyriausybės pajėgomis Rytų Ukrainoje, taip kėsinantis į Ukrainos stabilumą ar saugumą.

                     Inter alia, karinė grupuotė perėmė kelių vyriausybės pastatų Rytų Ukrainoje kontrolę 2014  m. balandžio mėn. pradžioje, taip kenkiant Ukrainos teritoriniam vientisumui, suverenitetui ir nepriklausomybei.
                  Buvęs jos vadovas Pavel
                  Gubarev yra atsakingas už regioninės valdžios pastato Donecke užėmimą kartu su prorusiškomis pajėgomis ir pasiskelbimą „liaudies gubernatoriumi“.

                  2014 7 25

                  9.

                  „Vostok battalion“ („Vostoko batalionas“)
                  „батальоны Восток“

                  Socialinė žiniasklaida:
                  http://vk.com/patriotic_forces_of_donbas

                  Neteisėta ginkluota separatistų grupuotė, laikoma viena iš svarbiausių Rytų Ukrainoje.
                  Atsakinga už kovą su Ukrainos vyriausybės pajėgomis Rytų Ukrainoje, taip kėsinantis į Ukrainos stabilumą ar saugumą.
                  Bandė užgrobti Donecko oro uostą.

                  2014 7 25

      III.   Subjektai, kurių nuosavybė buvo perduota nesilaikant Ukrainos teisės

                  Vardas, pavardė/pavadinimas

                  Identifikuojamoji informacija

                  Motyvai

                  Įtraukimo į sąrašą data

                  1.

                  Valstybės keltų įmonė „Kerch ferry“ („Kerčės keltas“)
                  Государственная судоходная компания „Керченская паромная переправа“
                  Gosudarstvenoye predpriyatiye
                  Kerchenskaya paromnaya pereprava

                  16 Tselibernaya Street, 98307 Kerch
                  (Автономная Республика Крым, г. Керчь, ул. Целимберная, 16)
                  kodas: 14333981

                  Šio subjekto nuosavybė buvo perduota nesilaikant Ukrainos teisės. 2014 m. kovo 17 d.„Krymo Parlamentas“ priėmė rezoliuciją Nr. 1757-6/14„Dėl kai kurių bendrovių, priklausančių Ukrainos infrastruktūros arba žemės ūkio ministerijoms, nacionalizavimo“, o 2014 m. kovo 24 d.„Krymo Parlamento prezidiumas“ priėmė sprendimą Nr. 1802-6/14„Dėl valstybinės keltų įmonės „Kerch Ferry““; jais skelbiama, kad „Krymo Respublikos“ vardu nusavinamas valstybės keltų įmonei „Kerch Ferry“ priklausantis turtas. Taigi, faktiškai ši įmonė yra konfiskuota Krymo „valdžios institucijų“.

                  2014 7 25

                  2.

                  Valstybės įmonė „Sevastopol commercial seaport“ („Sevastopolio komercinis jūrų uostas“
                  Государственное предприятие „Севастопольский морской торговый порт“
                  Gosudarstvenoye predpriyatiye
                  Sevastopolski morskoy torgovy port

                  3 Place Nakhimova, 99011 Sevastopol
                  (99011, г. Севастополь, пл. Нахимова, 3)
                  kodas: 01125548

                  Šio subjekto nuosavybė buvo perduota nesilaikant Ukrainos teisės. 2014 m. kovo 17 d.„Krymo Parlamentas“ priėmė rezoliuciją Nr. 1757-6/14„Dėl kai kurių bendrovių, priklausančių Ukrainos infrastruktūros arba žemės ūkio ministerijoms, nacionalizavimo“, kuria skelbiama, kad „Krymo Respublikos“ vardu nusavinamas valstybės įmonei „Sevastopol commercial seaport“ priklausantis turtas. Taigi, faktiškai ši įmonė yra konfiskuota Krymo „valdžios institucijų“. Pagal prekybos apimtį tai yra didžiausias komercinis jūrų uostas Kryme.

                  2014 7 25

                  3.

                  Valstybės įmonė „Kerch commercial sea port“ („Kerčės komercinis jūrų uostas“)
                  Государственное предприятие „Керченский морской торговый порт“
                  Gosudarstvenoye predpriyatiye
                  Kerchenski morskoy torgovy port

                  28 Kirova Str., 98312, Kerch, Autonomous Republic of Crimea,
                  (98312, Автономная Республика Крым, г. Керчь, ул. Кирова, 28)
                  Kodas: 01125554

                  Šio subjekto nuosavybė buvo perduota nesilaikant Ukrainos teisės. 2014 m. kovo 17 d.„Krymo Parlamentas“ priėmė rezoliuciją Nr. 1757-6/14„Dėl kai kurių bendrovių, priklausančių Ukrainos infrastruktūros arba žemės ūkio ministerijoms, nacionalizavimo“ o 2014 m. kovo 26 d. – rezoliuciją Nr. 1865-6/14„Dėl valstybinės įmonės „Crimean Sea Ports““ („О Государственном предприятии „Крымские морские порты““), kuriomis skelbiama, kad „Krymo Respublikos“ vardu nusavinamas valstybės įmonei „Kerch commercial sea port“ priklausantis turtas. Taigi, faktiškai ši įmonė yra konfiskuota Krymo „valdžios institucijų“. Pagal prekybos apimtį tai yra antras pagal dydį komercinis jūrų uostas Kryme.

                  2014 7 25

                  4.

                  Valstybės įmonė „Universal -Avia“
                  Государственном предприятии „Универсал-Авиа“
                  Gosudarstvenoye predpriyatiye
                  „Universal-Avia“

                  5, Aeroflotskaya street, 95024 Simferopol
                  (Аэрофлотская улица, 5, Симферополь г.)

                  Šio subjekto nuosavybė buvo perduota nesilaikant Ukrainos teisės. 2014 m. kovo 24 d.„Krymo Parlamento prezidiumas“ priėmė sprendimą „Dėl valstybinės įmonės „Gosudarstvenoye predpriyatiye Universal-Avia““ („О Государственном предприятии „Универсал-Авиа“)“ Nr. 1794-6/14, kuriuo skelbiama, kad „Krymo Respublikos“ vardu nusavinamas valstybės įmonei „Universal-Avia“ priklausantis turtas. Taigi, faktiškai ši įmonė yra konfiskuota Krymo „valdžios institucijų“.

                  2014 7 25

                  5.

                  Sanatorija „Nizhnyaya Oreanda“
                  Санаторий „Нижняя Ореанда“

                  Resort „Nizhnyaya Oreanda“, 08655, Yalta, Oreanda
                  (08655, г.Ялта, пгт. Ореанда, Санаторий „Нижняя Ореанда“)

                  Šio subjekto nuosavybė buvo perduota nesilaikant Ukrainos teisės. Kovo 21 d. „Krymo Parlamento prezidiumas“ priėmė sprendimą „Dėl sanatorijų ir kurortų asociacijos sukūrimo klausimų“ Nr. 1767-6/14, kuriuo skelbiama, kad „Krymo Respublikos“ vardu nusavinamas sanatorijai „Nizhnyaya Oreanda“ priklausantis turtas. Taigi, faktiškai ši įmonė yra konfiskuota Krymo „valdžios institucijų“.

                  2014 7 25

                  6.

                  Krymo įmonė „Azov distillery plant“
                  Крымское республиканское предприятие „Азовский ликероводочный Завод“
                  Azovsky likerovodochny zavod

                  40 Zeleznodorozhnaya str., 96178 town of Azov, Jankoysky district
                  (Джанкойский район, пгт Азовское, ул. Железнодорожная, 40)
                  kodas: 01271681

                  Šio subjekto nuosavybė buvo perduota nesilaikant Ukrainos teisės. Balandžio 9 d. „Krymo Parlamento prezidiumas“ priėmė sprendimą Nr. 1991-6/14„Dėl 2014 m. kovo 26 d. Krymo Respublikos Valstybės Tarybos rezoliucijos“ Nr. 1836-6/14„Dėl agropramoninio komplekso įmonių, institucijų ir organizacijų, esančių Krymo Respublikos teritorijoje, nuosavybės nacionalizavimo“ pakeitimų, kuriuo skelbiama, kad „Krymo Respublikos“ vardu nusavinamas sanatorijai „Azovsky likerovodochny zavod“ priklausantis turtas. Taigi, faktiškai ši įmonė yra konfiskuota Krymo „valdžios institucijų“.

                  2014 7 25

                  7.

                  Valstybės koncernas „National Association of producers „Massandra““
                  Национальное производственно-аграрное объединение „Массандра“
                  Nacionalnoye proizvodstvenno agrarnoye obyedinenye Massandra

                  6, str. Mira, Massandra 98600 city of Yalta
                  (98600, г. Ялта, пгт Массандра, ул. Мира, д. 6)
                  kodas: 00411890

                  Šio subjekto nuosavybė buvo perduota nesilaikant Ukrainos teisės. Balandžio 9 d. „Krymo Parlamento prezidiumas“ priėmė sprendimą Nr. 1991-6/14 „Dėl kovo 26 d. Krymo Respublikos Valstybės Tarybos rezoliucijos“ Nr. 1836-6/14„Dėl agropramoninio komplekso įmonių, institucijų ir organizacijų, esančių Krymo Respublikos teritorijoje, nuosavybės nacionalizavimo“ pakeitimų, kuriuo skelbiama, kad „Krymo Respublikos“ vardu nusavinamas valstybės koncernui „National Association of producers „Massandra““ priklausantis turtas. Taigi, faktiškai ši įmonė yra konfiskuota Krymo „valdžios institucijų“.

                  2014 7 25

                  8.

                  Valstybės įmonė „State enterprise Magarach of the national institute of wine“
                  Государственное предприятие Агрофирма „Магарач“ Национального института винограда и вина „Магарач“
                  Gosudarstvenoye predpriyatiye „Agrofirma Magarach“ nacionalnogo instituta vinograda i vina „Magarach“

                  9 Chapayeva str., 98433 Vilino, Bakhchisarayski district,
                  (98433, Автономная Республика Крым, Бахчисарайский район, с. Вилино, ул. Чапаева, д. 9)
                  Kodas: 31332064

                  Šio subjekto nuosavybė buvo perduota nesilaikant Ukrainos teisės. Balandžio 9 d. „Krymo Parlamento prezidiumas“ priėmė sprendimą Nr. 1991-6/14„Dėl 2014 m. kovo 26 d. Krymo Respublikos Valstybės Tarybos rezoliucijos“ Nr. 1836-6/14„Dėl agropramoninio komplekso įmonių, institucijų ir organizacijų, esančių Krymo Respublikos teritorijoje, nuosavybės nacionalizavimo“ pakeitimų, kuriuo skelbiama, kad „Krymo Respublikos“ vardu nusavinamas valstybės koncernui „Agrofirma Magarach“ nacionalnogo instituta vinograda i vina „Magarach“ priklausantis turtas. Taigi, faktiškai ši įmonė yra konfiskuota Krymo „valdžios institucijų“.

                  2014 7 25

                  9.

                  Valstybės įmonė „Factory of sparkling wine Novy Svet“
                  Государственное предприятиеЗавод шампанских вин „Новый свет“
                  Gosudarstvenoye predpriyatiye „Zavod shampanskykh vin Novy Svet“

                  1 Shalyapina str., 98032 Sudak, Novy Svet
                  (98032, г. Судак, пгт Новый Свет, ул. Шаляпина, д. 1)
                  Kodas: 00412665

                  Šio subjekto nuosavybė buvo perduota nesilaikant Ukrainos teisės. Balandžio 9 d. „Krymo Parlamento prezidiumas“ priėmė sprendimą Nr. 1991-6/14„Dėl 2014 m. kovo 26 d. Krymo Respublikos Valstybės Tarybos rezoliucijos“ Nr. 1836-6/14„Dėl agropramoninio komplekso įmonių, institucijų ir organizacijų, esančių Krymo Respublikos teritorijoje, nuosavybės nacionalizavimo„pakeitimų“, kuriuo skelbiama, kad „Krymo Respublikos“ vardu nusavinamas valstybės įmonei „Zavod shampanskykh vin Novy Svet““ priklausantis turtas. Taigi, faktiškai ši įmonė yra konfiskuota Krymo „valdžios institucijų“.

                  2014 7 25


title: 2017 m. balandžio 27 d. Europos Parlamento sprendimas (ES, Euratomas) 2017/1611 dėl Vartotojų, sveikatos, žemės ūkio ir maisto programų vykdomosios įstaigos 2015 finansinių metų biudžeto įvykdymo patvirtinimo

text:
29.9.2017

               LT

               Europos Sąjungos oficialusis leidinys

               L 252/105

         EUROPOS PARLAMENTO SPRENDIMAS (ES, Euratomas) 2017/1611
   2017 m. balandžio 27 d.
   dėl Vartotojų, sveikatos, žemės ūkio ir maisto programų vykdomosios įstaigos 2015 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos Sąjungos 2015 finansinių metų bendrąjį biudžetą (1),

               —

               atsižvelgdamas į Europos Sąjungos 2015 finansinių metų konsoliduotąsias metines ataskaitas (COM(2016) 475 – C8-0269/2016) (2),

               —

               atsižvelgdamas į Vartotojų, sveikatos, žemės ūkio ir maisto programų vykdomosios įstaigos (buvusioji Vartotojų, sveikatos ir maisto programų vykdomoji įstaiga) 2015 finansinių metų galutines metines ataskaitas (3),

               —

               atsižvelgdamas į Komisijos ataskaitą dėl tolesnių veiksmų, susijusių su 2014 finansinių metų biudžeto įvykdymo patvirtinimu (COM(2016) 674) ir į prie jos pridėtus Komisijos tarnybų darbo dokumentus (SWD(2016) 338, SWD(2016) 339),

               —

               atsižvelgdamas į Komisijos metinę 2015 atlikto vidaus audito ataskaitą biudžeto įvykdymą tvirtinančiai institucijai (COM(2016) 628) ir į prie jos pridėtą Komisijos tarnybų darbo dokumentą (SWD(2016) 322),

               —

               atsižvelgdamas į Audito Rūmų ataskaitą dėl Vartotojų, sveikatos, žemės ūkio ir maisto programų vykdomosios įstaigos 2015 finansinių metų metinių finansinių ataskaitų su Įstaigos atsakymu (4),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (5),

               —

               atsižvelgdamas į 2017 m. vasario 21 d. Tarybos rekomendaciją dėl patvirtinimo, kad vykdomosios įstaigos įvykdė 2015 finansinių metų biudžetą (05874/2017 – C8-0038/2017),

               —

               atsižvelgdamas į Sutarties dėl Europos Sąjungos veikimo 317, 318 ir 319 straipsnius,

               —

               atsižvelgdamas į Europos atominės energijos bendrijos steigimo sutarties 106a straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 62, 164, 165 ir 166 straipsnius,

               —

               atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (7), ypač į jo 14 straipsnio 3 dalį,

               —

               atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (8), ypač į jo 66 straipsnio pirmą ir antrą pastraipas,

               —

               atsižvelgdamas į 2013 m. gruodžio 17 d. Komisijos įgyvendinimo sprendimą 2013/770/ES, kuriuo įsteigiama Vartotojų, sveikatos ir maisto programų vykdomoji įstaiga ir panaikinamas Sprendimas 2004/858/EB (9),

               —

               atsižvelgdamas į 2014 m. gruodžio 17 d. Komisijos įgyvendinimo sprendimą 2014/927/ES, kuriuo iš dalies keičiamas Įgyvendinimo sprendimas 2013/770/ES, siekiant Vartotojų, sveikatos ir maisto programų vykdomąją įstaigą pertvarkyti į Vartotojų, sveikatos, žemės ūkio ir maisto programų vykdomąją įstaigą (10),

               —

               atsižvelgdamas į Darbo tvarkos taisyklių 93 straipsnį ir IV priedą,

               —

               atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A8-0150/2017),

               A.

               kadangi pagal Europos Sąjungos sutarties 17 straipsnio 1 dalį Komisija vykdo biudžetą ir vadovauja programoms ir kadangi taikant Sutarties dėl Europos Sąjungos veikimo 317 straipsnį ji vykdo biudžetą bendradarbiaudama su valstybėmis narėmis savo pačios atsakomybe, atsižvelgdama į patikimo finansų valdymo principus,

               1.

               patvirtina Vartotojų, sveikatos, žemės ūkio ir maisto programų vykdomosios įstaigos direktorei, kad Įstaigos 2015 finansinių metų biudžetas įvykdytas;

               2.

               išdėsto savo pastabas rezoliucijoje, kuri yra neatskiriama sprendimų dėl Europos Sąjungos 2015 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis, taip pat savo 2017 m. balandžio 27 d. rezoliucijoje dėl Audito Rūmų specialiųjų ataskaitų vykdant Komisijos 2015 finansinių metų biudžeto įvykdymo patvirtinimo procedūrą (11);

               3.

               paveda Pirmininkui perduoti šį sprendimą, sprendimą dėl Europos Sąjungos 2015 finansinių metų bendrojo biudžeto įvykdymo patvirtinimo, III skirsnis – Komisija, ir rezoliuciją, kuri yra neatskiriama šių sprendimų dalis, Vartotojų, sveikatos, žemės ūkio ir maisto programų vykdomosios direktorei, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL L 69, 2015 3 13.

      (2)  OL C 380, 2016 10 14, p. 1.

      (3)  OL C 417, 2016 11 11, p. 2.

      (4)  OL C 449, 2016 12 1, p. 41.

      (5)  OL C 380, 2016 10 14, p. 147.

      (6)  OL L 298, 2012 10 26, p. 1.

      (7)  OL L 11, 2003 1 16, p. 1.

      (8)  OL L 297, 2004 9 22, p. 6.

      (9)  OL L 341, 2013 12 18, p. 69.

      (10)  OL L 363, 2014 12 18, p. 183.

      (11)  Tą dieną priimti tekstai, P8_TA(2017)0144 (žr. šio Oficialiojo leidinio p. 66).


title: 2017 m. balandžio 27 d. Europos Parlamento sprendimas (ES) 2017/1722 dėl Europos Sąjungos pagrindinių teisių agentūros 2015 finansinių metų sąskaitų uždarymo

text:
29.9.2017

               LT

               Europos Sąjungos oficialusis leidinys

               L 252/323

         EUROPOS PARLAMENTO SPRENDIMAS (ES) 2017/1722
   2017 m. balandžio 27 d.
   dėl Europos Sąjungos pagrindinių teisių agentūros 2015 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos Sąjungos pagrindinių teisių agentūros 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos Sąjungos pagrindinių teisių agentūros 2015 finansinių metų metinių ataskaitų kartu su Agentūros atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2017 m. vasario 21 d. rekomendaciją dėl patvirtinimo, kad Agentūra įvykdė 2015 finansinių metų biudžetą (05873/2017 – C8-0050/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2007 m. vasario 15 d. Tarybos reglamentą (EB) Nr. 168/2007, įsteigiantį Europos Sąjungos pagrindinių teisių agentūrą (4), ypač į jo 21 straipsnį,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 (5) 208 straipsnyje, ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A8-0146/2017),

               1.

               pritaria Europos Sąjungos pagrindinių teisių agentūros 2015 finansinių metų sąskaitų uždarymui;

               2.

               paveda Pirmininkui perduoti šį sprendimą Europos Sąjungos pagrindinių teisių agentūros direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 449, 2016 12 1, p. 203.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 53, 2007 2 22, p. 1.

      (5)  OL L 328, 2013 12 7, p. 42.


title: Teismo sprendimas dėl procesinių dokumentų pateikimo ir įteikimo per taikomąją programą „e-EFTACourt“

text:
9.3.2017

               LT

               Europos Sąjungos oficialusis leidinys

               C 73/18

         TEISMO SPRENDIMAS
   dėl procesinių dokumentų pateikimo ir įteikimo per taikomąją programą „e-EFTACourt“
   (2017/C 73/09)
   TEISMAS,
   atsižvelgdamas į Procedūros reglamentą, ypač į jo 32 straipsnio 5 dalies antrą pastraipą,
   kadangi:
   […] Teismas gali sprendimu nustatyti, kokiomis sąlygomis elektroniniu būdu Teismo kanceliarijai pateiktas procesinis dokumentas laikomas šio dokumento originalu, […],
   NUSPRENDĖ:
   1 straipsnis
   Taikomoji programa, pavadinta „e-EFTACourt“, leidžia pateikti ir įteikti procesinius dokumentus elektroniniu būdu šiame sprendime numatytomis sąlygomis.
   2 straipsnis
   Naudojimuisi šia taikomąja programa reikalingas asmeninis vartotojo vardas ir asmeninis slaptažodis.
   3 straipsnis
   Per „e-EFTACourt“ pateiktas procesinis dokumentas laikomas šio dokumento originalu, kaip nurodyta Procedūros reglamento 32 straipsnio 1 dalies pirmoje pastraipoje, jeigu jam pateikti buvo panaudoti atstovo vartotojo vardas ir slaptažodis. Ši identifikacija laikoma atitinkamo dokumento pasirašymu.
   4 straipsnis
   Prie per „e-EFTACourt“ pateikiamo dokumento turi būti pridėti jame nurodyti priedai bei jų sąrašas.
   Pateikti per „e-EFTACourt“ pateikto dokumento bei jo priedų patvirtintų kopijų nereikalaujama.
   5 straipsnis
   Momentas, kuriuo procesinis dokumentas laikomas pateiktu, kaip nurodyta pagal Procedūros reglamento 32 straipsnio 2 dalį, yra momentas, kai atstovas patvirtina šio dokumento pateikimą.
   Atsižvelgiama į Liuksemburgo Didžiosios Hercogystės laiką.
   6 straipsnis
   Procesiniai dokumentai, įskaitant sprendimus ir nutartis, įteikiami šalių atstovams per „e-EFTACourt“, jeigu jie aiškiai pritarė tokiam įteikimo būdui arba nagrinėjant bylą sutiko su tokiu įteikimo būdu, pateikdami procesinį dokumentą per „e-EFTACourt“.
   Procesiniai dokumentai per „e-EFTACourt“ taip pat įteikiami valstybėms, kurios yra Europos ekonominės erdvės susitarimo šalys, ELPA priežiūros institucijai ir Sąjungos institucijoms, įstaigoms, organams ar agentūroms, jei jos pritarė tokiam įteikimo būdui.
   7 straipsnis
   6 straipsnyje nurodyti įteikiamų dokumentų adresatai elektroniniu paštu informuojami apie kiekvieną įteikiamą dokumentą, kuris jiems siunčiamas per „e-EFTACourt“.
   Procesinis dokumentas įteikiamas tuomet, kai adresatas (atstovas arba atstovo asistentas) paprašo prieigos prie šio dokumento. Nesant prašymo dėl prieigos, dokumentas laikomas įteiktu praėjus septynioms dienoms nuo tos dienos, kai buvo išsiųstas informacinis elektroninis laiškas.
   Jeigu šaliai atstovauja keli atstovai ar advokatai, skaičiuojant terminus atsižvelgiama į pirmojo prašymo dėl prieigos pateikimo momentą.
   Atsižvelgiama į Liuksemburgo Didžiosios Hercogystės laiką.
   8 straipsnis
   Kancleris patvirtina „e-EFTACourt“ naudojimo sąlygas ir užtikrina, kad jų būtų laikomasi. Dėl šių sąlygų neatitinkančio „e-EFTACourt“ naudojimo atitinkama prieigos paskyra gali būti išjungta.
   Teismas imasi reikiamų priemonių, kad būtų užkirstas kelias piktnaudžiavimui „e-EFTACourt“ ar nesąžiningam jos naudojimui.
   Vartotojas elektroniniu paštu informuojamas apie kiekvieną priemonę, kurios pagal šį straipsnį buvo imtasi, dėl kurios jis negali naudotis prieigos paskyra.
   9 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiojo leidinio EEE skyriuje ir EEE priede.

      Liuksemburgas, 2016 m. gruodžio 12 d.


title: 2006/137/EB: 2006 m. vasario 14 d.  Tarybos sprendimas, dėl Europos bendrijos ir Čilės Respublikos susitarimo pasikeičiant laiškais dėl Susitarimo dėl prekybos spiritiniais gėrimais ir aromatintais gėrimais, pridėto prie Susitarimo, steigiančio Europos bendrijos bei jos valstybių narių ir Čilės Respublikos asociaciją, pakeitimų sudarymo

text:
24.2.2006

               LT

               Europos Sąjungos oficialusis leidinys

               L 54/28

         TARYBOS SPRENDIMAS
   2006 m. vasario 14 d.
   dėl Europos bendrijos ir Čilės Respublikos susitarimo pasikeičiant laiškais dėl Susitarimo dėl prekybos spiritiniais gėrimais ir aromatintais gėrimais, pridėto prie Susitarimo, steigiančio Europos bendrijos bei jos valstybių narių ir Čilės Respublikos asociaciją, pakeitimų sudarymo
   (2006/137/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmuoju sakiniu,
   atsižvelgdama į Komisijos pasiūlymą,
   kadangi:

               (1)

               Susitarimas, steigiantis Europos bendrijos bei jos valstybių narių ir Čilės Respublikos asociaciją (1) (toliau – Asociacijos susitarimas), buvo pasirašytas 2002 m. lapkričio 18 d. ir įsigaliojo 2005 m. kovo 1 d. (2).

               (2)

               2005 m. lapkričio 24 d. Taryba įgaliojo Komisiją pradėti derybas su Čilės Respublika dėl Susitarimo dėl prekybos spiritiniais gėrimais ir aromatintais gėrimais, pridėto kaip VI priedas (3) (toliau – VI priedas) prie Asociacijos susitarimo, pakeitimų. Šios derybos buvo sėkmingai baigtos.

               (3)

               Reikėtų patvirtinti Europos bendrijos ir Čilės Respublikos susitarimą pasikeičiant laiškais dėl VI priedo pakeitimų,

         NUSPRENDĖ:
   1 straipsnis
   Europos bendrijos ir Čilės Respublikos susitarimas pasikeičiant laiškais dėl Susitarimo dėl prekybos spiritiniais gėrimais ir aromatintais gėrimais, pridėto prie Susitarimo, steigiančio Europos bendrijos bei jos valstybių narių ir Čilės Respublikos asociaciją, pakeitimų patvirtinamas Bendrijos vardu.
   Susitarimo pasikeičiant laiškais tekstas pridedamas prie šio sprendimo.
   2 straipsnis
   Žemės ūkio ir kaimo plėtros komisaras įgaliojamas pasirašyti šį Bendriją įpareigojantį Susitarimą pasikeičiant laiškais.

      Priimta Briuselyje, 2006 m. vasario 14 d.

            Tarybos vardu

            Pirmininkas

         K.-H. GRASSER

      (1)  OL L 352, 2002 12 30, p. 3.

      (2)  OL L 84, 2005 4 2, p. 21.

      (3)  OL L 352, 2002 12 30, p. 1198.
    ---documentbreak---

               24.2.2006

               LT

               Europos Sąjungos oficialusis leidinys

               L 54/29

         Europos bendrijos ir Čilės Respublikos
   SUSITARIMAS
   pasikeičiant laiškais dėl Susitarimo dėl prekybos spiritiniais gėrimais ir aromatintais gėrimais, pridėto prie Susitarimo, steigiančio Europos bendrijos bei jos valstybių narių ir Čilės Respublikos asociaciją, pakeitimų
   Briuselis,
   Gerbiamas Pone,
   Turiu garbės priminti Jungtinio komiteto, įsteigto pagal Asociacijos susitarimo VI priedo (Susitarimas dėl prekybos spiritiniais gėrimais ir aromatintais gėrimais) 17 straipsnį, susitikimus. Jungtinis komitetas rekomendavo, kad Susitarimas dėl prekybos spiritiniais gėrimais ir aromatintais gėrimais (toliau – VI priedas) būtų iš dalies pakeistas atsižvelgiant į teisės aktų pasikeitimus po jo priėmimo.
   Madride 2005 m. birželio 13–14 d. vykusiame susitikime buvo susitarta dėl būtinybės atnaujinti ne tik priedėlius, bet ir paties Susitarimo tekstą, siekiant jį atnaujinti. Todėl turiu garbės pasiūlyti, kad VI priedas būtų iš dalies pakeistas, kaip nurodyta pridedamame priedėlyje, o pakeitimai įsigaliotų nuo pasirašymo dienos.
   Būčiau dėkingas, jei patvirtintumėte, kad Jūsų Vyriausybė sutinka su šio laiško turiniu.
   Reiškiu Jums savo didžią pagarbą.

         Europos bendrijos vardu

      Priedėlis
      VI priedas iš dalies keičiamas taip:

                  1)

                  5 straipsnio 2 dalis pakeičiama taip:
                  „2.   6 straipsnyje nurodyti pavadinimai išskirtinai naudojami tik tos Šalies, kurioje jie taikomi, kilmės produktams.“;

                  2)

                  7 straipsnis iš dalies keičiamas taip:

                              a)

                              2 dalis pakeičiama taip:
                              „2.   Vadovaujantis 2002 m. birželio 10 d. įsteigtu Čilės prekių ženklų registru II.A priedėlyje išvardyti prekių ženklai per 12 metų panaikinami vidaus rinkos produktams ir per penkerius metus nuo šio Susitarimo įsigaliojimo dienos – eksportuojamiems produktams.“;

                              b)

                              po 2 dalies įterpiama ši dalis:
                              „2a   Vadovaujantis 2002 m. birželio 10 d. įsteigtu Čilės prekių ženklų registru II.B priedėlyje išvardytus prekių ženklus leidžiama naudoti šiame priedėlyje nustatytomis sąlygomis išskirtinai tik vidaus rinkoje, ir jie panaikinami per 12 metų nuo šio Susitarimo įsigaliojimo dienos.“;

                  3)

                  8 straipsnis iš dalies keičiamas taip:

                              a)

                              1 dalis pakeičiama taip:
                              „1.   Vadovaudamosi 2002 m. birželio 10 d. įsteigtu Čilės prekių ženklų registru Šalims nežinomi jokie kiti prekių ženklai, išskyrus 7 straipsnio 2 bei 2a dalyse išvardytus prekių ženklus, kurie yra identiški arba į juos panašūs, arba kuriuose nurodytos saugomos kilmės vietos nuorodos, minimos 6 straipsnyje.“;

                              b)

                              2 dalis pakeičiama taip:
                              „2.   Pagal 1 dalį Šalys nedraudžia naudoti 2002 m. birželio 10 d. įsteigtame Čilės prekių ženklų registre įregistruoto prekės ženklo, išskyrus 7 straipsnio 2 ir 2a dalyse nurodytus ženklus, nes tokie prekių ženklai yra identiški arba į juos panašūs arba juose nurodytos saugomos kilmės vietos nuorodos, išvardytos I priedėlyje.“;

                  4)

                  17 straipsnio 3 dalis pakeičiama taip:
                  „3.   Visų pirma Jungtinis komitetas gali teikti rekomendacijas dėl tolesnio šio Susitarimo tikslų siekimo. Jo veikla reglamentuojama Specialių komitetų darbo tvarkos taisyklėse.“.

   Santjagas/Briuselis,
   Gerbiama Ponia,
   Turiu garbės pranešti, kad gavau šios dienos Jūsų laišką, kuriame rašoma:

      „Turiu garbės priminti Jungtinio komiteto, įsteigto pagal Asociacijos susitarimo V priedo (Susitarimas dėl prekybos vynais) 307 straipsnį, susitikimus. Jungtinis komitetas rekomendavo, kad Susitarimas dėl prekybos vynais (toliau – V priedas) būtų iš dalies pakeistas atsižvelgiant į teisės aktų pasikeitimus po jo priėmimo.
      Madride 2005 m. birželio 13.–14 d. vykusiame susitikime buvo susitarta dėl būtinybės atnaujinti ne tik priedėlius, bet ir paties Susitarimo tekstą, siekiant jį atnaujinti. Todėl turiu garbės pasiūlyti, kad V priedas būtų iš dalies pakeistas, kaip nurodyta pridedamame priedėlyje, o pakeitimai įsigaliotų nuo pasirašymo dienos.
      Būčiau dėkingas, jei patvirtintumėte, kad Jūsų Vyriausybė sutinka su šio laiško turiniu.“

   Turiu garbės pranešti, kad Čilės Respublika pritaria šio laiško turiniui.
   Reiškiu Jums savo didžią pagarbą.

         Čilės Respublikos vardu


title: 2014/481/ES: 2014 m. liepos 14 d. Tarybos sprendimas dėl pozicijos, kurios Europos Sąjungos vardu turi būti laikomasi dėl dalyvavimo CARIFORUM ir ES konsultaciniame komitete, numatytame CARIFORUM valstybių ir Europos bendrijos bei jos valstybių narių ekonominės partnerystės susitarimu

text:
22.7.2014

               LT

               Europos Sąjungos oficialusis leidinys

               L 216/1

         TARYBOS SPRENDIMAS
   2014 m. liepos 14 d.
   dėl pozicijos, kurios Europos Sąjungos vardu turi būti laikomasi dėl dalyvavimo CARIFORUM ir ES konsultaciniame komitete, numatytame CARIFORUM valstybių ir Europos bendrijos bei jos valstybių narių ekonominės partnerystės susitarimu

      (2014/481/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               CARIFORUM valstybių ir Europos bendrijos bei jos valstybių narių ekonominės partnerystės susitarimas (1) (toliau – Susitarimas), pasirašytas 2008 m. spalio 15 d. ir laikinai taikomas nuo 2008 m. gruodžio 29 d.;

               (2)

               susitarimo 232 straipsnio 2 dalyje numatyta, kad sprendimus dėl pilietinės visuomenės dalyvavimo CARIFORUM ir ES konsultacinio komiteto veikloje priima Jungtinė taryba, siekdama užtikrinti platų visų suinteresuotųjų šalių atstovavimą;

               (3)

               svarbu įsteigti visas susitarime numatytas institucijas, ypač CARIFORUM ir ES konsultacinį komitetą, kuris, nežiūrint jo vaidmens skatinant dialogą, bendradarbiavimą ir stebėseną pagal susitarimą, vis dar nebuvo sušauktas;

               (4)

               Europos ekonomikos ir socialinių reikalų komitetas išreiškė norą padėti CALIFORUM ir ES konsultaciniam komitetui organizuojant Europos atstovų tam komitetui atranką ir imantis to komiteto sekretoriato funkcijų pradiniu laikotarpiu po komiteto įsteigimo,

         PRIĖMĖ ŠĮ SPRENDIMĄ:
   1 straipsnis
   Pozicija, kuri turi būti priimta Sąjungos vardu dėl CARIFORUM ir ES Jungtinės tarybos, numatytos CARIFORUM valstybių ir Europos bendrijos bei jos valstybių narių ekonominės partnerystės susitarimu, sprendimo dėl jos konsultacinio komiteto, grindžiama šio sprendimo priede pateiktu Jungtinės tarybos sprendimo projektu.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. liepos 14 d.

            Tarybos vardu

            Pirmininkas

         M. MARTINA

      (1)  OL L 289, 2008 10 30, p. 3.

      PROJEKTAS
      Jungtinės Cariforum ir es Tarybos, įsteigtos CARIFORUM valstybių ir Europos bendrijos bei jos valstybių narių ekonominės partnerystės susitarimu,
      SPRENDIMAS Nr. …/2014
      … m. … … d.
      dėl dalyvavimo CARIFORUM ir ES konsultaciniame komitete
      JUNGTINĖ CARIFORUM IR ES TARYBA,
      atsižvelgdama į CARIFORUM valstybių ir Europos bendrijos bei jos valstybių narių ekonominės partnerystės susitarimą (toliau – Susitarimas), ypač į jo 232 straipsnio 2 dalį,
      kadangi atsižvelgiant į Susitarimo 1 straipsnyje nustatytus tikslus ir 5 straipsnyje nustatytą įsipareigojimą dėl įgyvendinimo stebėsenos, tikslinga nuspręsti dėl dalyvavimo CARIFORUM ir ES konsultaciniame komitete,
      PRIĖMĖ ŠĮ SPRENDIMĄ:
      1 straipsnis
      1.   CARIFORUM ir ES konsultacinį komitetą (toliau – Komitetas) sudaro 40 (keturiasdešimt) nuolatinių pilietinės visuomenės organizacijų atstovų:

                  a)

                  25 (dvidešimt penki), atstovaujantys CARIFORUM valstybėse esančioms organizacijoms, ir

                  b)

                  15 (penkiolika), atstovaujančių Europos Sąjungoje esančioms organizacijoms.

            2.   Kiekvienoje aukščiau nurodytoje atstovų grupėje proporcingai atstovaujama:

                  a)

                  darbdavių organizacijoms;

                  b)

                  profsąjungoms;

                  c)

                  kitoms ekonominėms, socialinėms ir nevyriausybinėms organizacijoms, įskaitant vystymosi ir aplinkos organizacijas, ir

                  d)

                  akademinei bendruomenei.

            3.   Nuolatiniai atstovai dirba dvejus metus. Turi būti užtikrinta, kad atstovai turėtų atitinkamą kompetenciją ir atstovautų įvairioms geografinėms sritims bei sektoriams.
      4.   Šiame sprendime pilietinės visuomenės organizacijoms priskiriamos institucijos, asociacijos, fondai, interesų atstovavimo grupės ir kiti nevyriausybinio pobūdžio subjektai, kurių tikslas nėra pelnas ir kurie gali teikti patarimus arba prisidėti specializuota informacija Susitarimo apimamais klausimais, taip pat akademinės bendruomenės atstovai.
      5.   Organizacija laikoma esančia CARIFORUM valstybės arba Europos Sąjungos teritorijoje, jei ji turi įstatymais numatytą buveinę ir vykdo pagrindinę valdymo ir kontrolės veiklą CARIFORUM valstybės arba Europos Sąjungos teritorijoje.
      2 straipsnis
      1.   Komitetą sudaro Jungtinė CARIFORUM ir ES pilietinės visuomenės organizacijų atstovų, atrinktų atitinkamai Europos Sąjungos ir CARIFORUM valstybių vadovaujantis 1 straipsniu, taryba.
      2.   Jungtinė CARIFORUM ir ES taryba taip pat prireikus gali keisti narių sąrašą.
      3.   Galima laisva vieta komitete nedaro komiteto sudėties negaliojančia ir neriboja likusių narių veikimo teisės.
      4.   Dauguma Europos Sąjungos atrinktų narių ir dauguma CARIFORUM valstybių atrinktų narių sudaro komiteto kvorumą.
      3 straipsnis
      Nuolatiniai atstovai gali gauti finansinę paramą pareigoms Komitete vykdyti.
      4 straipsnis
      Komiteto posėdžiuose stebėtojo teisėmis gali dalyvauti bet kokia organizacija, atitinkanti Susitarimo 232 straipsnio 1 dalies reikalavimus.
      5 straipsnis
      Pradiniu laikotarpiu iki 2014 m. gruodžio 31 d. Komiteto sekretoriato funkcijas atlieka Europos ekonomikos ir socialinių reikalų komitetas. Vėliau Komiteto sekretoriato funkcijas pakaitomis po 12 mėnesių atlieka CARIFORUM valstybių atrinkta organizacija arba subjektas ir Europos Sąjungos atrinkta organizacija arba subjektas.
      6 straipsnis
      Šis sprendimas įsigalioja ….

         Priimta …

               Jungtinės CARIFORUM ir ES tarybos vardu


title: 2005/675/EB: 2005 m. rugsėjo 20 d. Tarybos sprendimas, dėl Regionų komiteto trijų narių ir penkių pakaitinių narių skyrimo

text:
1.10.2005

               LT

               Europos Sąjungos oficialusis leidinys

               L 256/51

      TARYBOS SPRENDIMAS

   2005 m. rugsėjo 20 d.
   dėl Regionų komiteto trijų narių ir penkių pakaitinių narių skyrimo
   (2005/675/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Italijos vyriausybės pasiūlymą,
   kadangi:

               (1)

               2002 m. sausio 22 d. Taryba priėmė Sprendimą 2002/60/EB dėl Regionų komiteto narių ir pakaitinių narių skyrimo 2002 m. sausio 26 d.–2006 m. sausio 25 d. laikotarpiui (1).

               (2)

               Regionų komiteto trijų narių vietos tapo laisvos pasibaigus Francesco STORACE, Vito d’AMBROSIO ir Raffaele FITTO kadencijai; dėl Giuseppe CHIARAVALLOTI atsistatydinimo tapo laisva viena Regionų komiteto pakaitinio nario vieta ir Regionų komiteto keturių pakaitinių narių vietos tapo laisvos pasibaigus Giovanni PACE, Filippo BUBBICO, Giandomenico BARCI ir Enzo GHIGO kadencijai,

         NUSPRENDĖ:
   1 straipsnis
   Likusiam kadencijos laikui iki 2006 m. sausio 25 d. šie asmenys skiriami Regionų komiteto:

               a)

               nariais:

                           Piero MARRAZZO

                              Presidente della Regione Lazio

                           (Lazio regiono prezidentas)
                           vietoj Francesco STORACE

                           Gian Mario SPACCA

                              Presidente della Regione Marche

                           (Marche regiono prezidentas)
                           vietoj Vito d’AMBROSIO

                           Nichi VENDOLA

                              Presidente della Regione Puglia

                           (Puglia regiono prezidentas)
                           vietoj Raffaele FITTO;

               b)

               pakaitiniais nariais:

                           Mercedes BRESSO

                              Presidente della Regione Piemonte

                           (Piemonte regiono prezidentė)
                           vietoj Enzo GHIGO

                           Claudio BURLANDO

                              Presidente della Regione Liguria

                           (Liguria regiono prezidentas)
                           vietoj Giandomenico BARCI

                           Vito DE FILIPPO

                              Presidente della Regione Basilicata

                           (Basilicata regiono prezidentas)
                           vietoj Filippo BUBBICO

                           Ottaviano DEL TURCO

                              Presidente della Regione Abruzzo

                           (Abruzzo regiono prezidentas)
                           vietoj Giovanni PACE

                           Agazio LOIERO

                              Presidente della Regione Calabria

                           (Calabria regiono prezidentas)
                           vietoj Giuseppe CHIARAVALLOTI.

         2 straipsnis
   Šis sprendimas skelbiamas Europos Sąjungos oficialiajame leidinyje.
   Jis įsigalioja jo priėmimo dieną.

      Priimta Briuselyje, 2005 m. rugsėjo 20 d.

            Tarybos vardu

            Pirmininkė

         M. BECKETT

      (1)  OL L 24, 2002 1 26, p. 38.


|

		52014PC0539

			Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Viešųjų pirkimų komitete dėl Sąjungos prieštaravimo išbraukti tris subjektus pagal Japonijos pasiūlymą dėl Sutarties dėl viešųjų pirkimų I papildymo 3 priedo /* COM/2014/0539 final - 2014/0249 (NLE) */

			   	AIŠKINAMASIS MEMORANDUMAS
1.           PASIŪLYMO
APLINKYBĖS
2001 m. Japonija Sutarties dėl
viešųjų pirkimų sekretoriatui pranešė apie ketinimą
Pasaulio prekybos organizacijos (toliau – PPO) sutarties dėl
viešųjų pirkimų (toliau – SVP) nuostatų nebetaikyti trims Japonijos
geležinkelių (toliau – JG) Honšiū įmonėms: Rytų
Japonijos geležinkelio įmonei, Vidurio Japonijos geležinkelio įmonei
ir Vakarų Japonijos geležinkelio įmonei, kuriose didžiąją
akcijų dalį turėjo Japonijos vyriausybė.
Tada ES ir kitos šalys prieštaravo tam, kad
šios įmonės būtų išbrauktos iš sąrašų, bet
2002–2006 m. tie prieštaravimai buvo panaikinti.
Surengta įvairių ES ir Japonijos
konsultacijų, tačiau jos ES abejonių neišsklaidė, nors
kitos SVP šalys minėtų įmonių išbraukimui iš
sąrašų nebeprieštaravo. Atsižvelgiant į tokią
padėtį, šios trys įmonės neįtrauktos į Japonijos
pasiūlymo 3 priedą pagal persvarstytą SVP, tačiau
įtraukta pastaba, kurioje nurodoma, kad įmonėms nuostatos ir
toliau taikomos tol, kol ES nebeprieštaraus šių įmonių
išbraukimui iš sąrašų.
Nustatant bendradarbiavimo apimtį pagal
ES ir Japonijos laisvosios prekybos susitarimą, ES, atsižvelgdama į
derybas dėl laisvosios prekybos susitarimo (toliau – LPS) dėl
viešųjų pirkimų, pareiškė esanti pasirengusi
nebeprieštarauti, kad šios trys Japonijos įmonės būtų
išbrauktos iš sąrašų. Tokio požiūrio laikėsi Taryba kartu
su derybų nurodymais priimdama veiksmų planą dėl
geležinkelių ir miesto transporto.
Atsižvelgdama į teigiamus poslinkius
derybose dėl LPS dėl geležinkelių viešųjų
pirkimų, visų pirma į tai, kad Japonija patvirtino ketinimą
iš esmės peržiūrėti SVP išlygos dėl geležinkelių
taikymo sąlygas (eksploatavimo saugos sąlygą, kaip numatyta
Japonijos pasiūlymo 2 priedo 4 pastaboje ir 3 priedo 3 pastabos a punkte),
o tris JG Honšiū įmones skatinti taikyti skaidrią ir
nediskriminacinę viešųjų pirkimų praktiką, ES gali
nebeprieštarauti šių įmonių išbraukimui iš sąrašų iš
Japonijai taikomų SVP nuostatų.
2.           TEISINIAI PASIŪLYMO
ASPEKTAI
Tiek 1994 m., tiek persvarstyta SVP[1]
nustatomos supaprastintos sprendimų priėmimo procedūros dėl
kiekvienos susitariančiosios šalies subjektų sąrašo pakeitimo
(išbraukimo iš sąrašo). Šiuos pakeitimus priima SVP komitetas – už SVP
veikimą atsakingas organas. Jeigu pasiūlytam pakeitimui SVP komitete
neprieštaraujama, pakeitimai SVP šalių sąrašuose priimami. Šis
sprendimas turės teisinį poveikį atitinkamoms SVP šalims, nes
juo keičiamos šalių teisės ir pareigos pagal sutartį.
Japonijai pasiūlius iš sąrašo išbraukti tris įmones,
visos susitariančiosios šalys priėmė pakeitimą komitetui
nepateikdamos prieštaravimų, išskyrus dvi SVP šalis, kurios vėliau
tuos prieštaravimus panaikino pateikdamos pranešimus.
Iš to seka, kad visos susitariančiosios šalys, išskyrus ES,
priėmė teigiamą poziciją SVP komitete (arba susilaikydamos
nuo prieštaravimų formulavimo arba juos panaikindamos). Todėl
Japonijos pasiūlytas pakeitimas priimtinas. Kadangi ES išbraukimui
tebeprieštarauja, negalima sakyti, kad komitetas tą pakeitimą
priėmė. Kad taip įvyktų, ES turi priimti teigiamą
poziciją SVP komitete, nes tą jau padarė kitos
susitariančiosios šalys.
Į persvarstytą SVP įtraukta pereinamojo laikotarpio
nuostata, kaip elgtis SVP komitete susidarius tokiai padėčiai. Tai
Japonijos pasiūlymas dėl SVP I papildymo 3 priedo 5 pastabos.
Dėl tos pastabos laikoma, kad trys įmonės yra laikinai
įtrauktos į sąrašą kaip subjektai, kuriems SVP nuostatos
taikomos. Tačiau pastaba nustoja galioti, kai tik ES SVP komitetui
praneša, kad išbraukimui iš sąrašų nebeprieštarauja. Dėl to
išsaugomas įvykių SVP komitete prieš įsigaliojant persvarstytai
SVP ir po įsigaliojimo tęstinumas. Tai, kad kitos
susitariančiosios šalys neprieštarauja, toliau patvirtina jų
persvarstyto SVP dokumentų rinkinio, kurį priėmė SVP
komitetas, priėmimas.
Todėl galimas pranešimas SVP komitetui dėl prieštaravimų
panaikinimo turėtų būti laikomas ES pozicijos (kuri iki šiol
buvo prieštarauti Japonijos siūlomam pakeitimui) SVP komitete pasikeitimu.
ES pranešimas yra paskutinis SVP komiteto procedūros reikalavimas siekiant
užbaigti kolektyvinį Japonijos siūlomo pakeitimo priėmimą,
kuris turėtų teisinį poveikį visoms SVP
susitariančiosioms šalims, ne tik ES.
Gavus ES pranešimą, klausimas bus įtrauktas į SVP
komiteto posėdžio darbotvarkę. Tikimasi, kad tame posėdyje SVP
komitetas klausimą svarstys atsižvelgdamas į tai, kad ES pozicijos
pasikeitimas dėl geležinkelių įmonių, kaip nurodyta
Japonijos pasiūlymo 3 priedo 5 pastaboje, nebegalios, ir paskelbs
išbraukimo iš sąrašo procedūrą baigtą. Vėliau
Komitetas turėtų iš SVP sekretoriato gauti Japonijos pasiūlymo 3
priedo sąrašo patvirtintą originalo kopiją, parodančią
naują padėtį.
Sutarties dėl Europos Sąjungos veikimo (toliau – SESV) 218
straipsnio 9 dalyje nustatyta, kad, kai tarptautiniu susitarimu įsteigtame
organe reikia priimti teisinę galią turintį sprendimą,
Taryba, remdamasi Komisijos ar Sąjungos vyriausiojo įgaliotinio
užsienio reikalams ir saugumo politikai pasiūlymu, priima sprendimą,
kuriuo nustatoma pozicija, kurios turi būti laikomasi Sąjungos vardu.
Atsižvelgiant į tai, kas išdėstyta pirmiau, Sąjungos
prieštaravimo trijų Japonijos įmonių išbraukimui iš Sutarties
dėl viešųjų pirkimų I papildymo 3 priedo sąrašo
panaikinimas patenka į šios nuostatos taikymo sritį, kadangi
sprendimą priima tarptautine sutartimi įsteigtas organas, ir tai turi
poveikio ES teisėms ir pareigoms.
2014/0249 (NLE)
Pasiūlymas
TARYBOS SPRENDIMAS
kuriuo nustatoma pozicija, kurios Europos
Sąjunga turi laikytis Viešųjų pirkimų komitete dėl
Sąjungos prieštaravimo išbraukti tris subjektus pagal Japonijos
pasiūlymą dėl Sutarties dėl viešųjų pirkimų
I papildymo 3 priedo
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 207 straipsnio 4 dalies
pirmą pastraipą kartu su 218 straipsnio 9 dalimi,
atsižvelgdama į Europos Komisijos
pasiūlymą,
kadangi:
(1)       2001 m.
rugpjūčio 29 d. SVP šalims perduotas Japonijos pranešimas pagal
1994 m. Sutarties dėl viešųjų pirkimų (toliau – SVP)
XXIV straipsnio 6 dalies b punktą apie ketinimą pagal Japonijos
pasiūlymą dėl I papildymo 3 priedo iš sąrašo išbraukti
Rytų Japonijos geležinkelio įmonę, Vidurio Japonijos
geležinkelio įmonę ir Vakarų Japonijos geležinkelio
įmonę;
(2)       2001 m. spalio 1 d.
Europos Sąjunga pagal 1994 m. SVP XXIV straipsnio 6 dalies b
punktą pareiškė prieštaravimą dėl pasiūlytų
pakeitimų, apie kuriuos pranešė Japonija, kad galėtų
išsamiai išnagrinėti priežastis, dėl kurių šiuos subjektus
ketinama išbraukti iš sąrašo, nes būta tam tikrų pradinių
abejonių;
(3)       nepaisant įvairių
Sąjungos ir Japonijos konsultacijų, Sąjunga, priešingai nei
visos kitos prieštaraujančios šalys, savo prieštaravimo
neatsiėmė;
(4)       persvarstant 1994 m.
SVP, į šią padėtį buvo atsižvelgta. Japonija į 3
priedą trijų minėtų įmonių neįrašė, bet
įtraukė pastabą, kurioje nurodė, kad įmonės laikomos
įtrauktomis į 3 priedą tol, kol Europos Sąjunga
nebeprieštaraus šių įmonių išbraukimui iš sąrašo;
(5)       nustatydama bendradarbiavimo
apimtį pagal ES ir Japonijos laisvosios prekybos susitarimą,
atsižvelgdama į Tarybos priimtą veiksmų planą dėl
geležinkelių ir miesto transporto ir nedarydama poveikio jokiam Japonijos
geležinkelių rinkos konkurencijos lygio vertinimui, Sąjunga,
atsižvelgdama į derybas dėl LPS dėl viešųjų
pirkimų, pareiškė esanti pasirengusi nebeprieštarauti, kad šios trys
Japonijos įmonės būtų išbrauktos iš sąrašo;
(6)       atsižvelgiant į tai, kad
Japonija patvirtino savo ketinimą iš esmės persvarstyti eksploatavimo
saugos sąlygos taikymo sąlygas, kaip numatyta Japonijos
pasiūlymo dėl SVP I papildymo 2 priedo 4 pastaboje ir 3 priedo 3 pastabos
a punkte, ir remti nediskriminacinę trijų geležinkelių
įmonių viešųjų pirkimų praktiką, Europos
Sąjunga turėtų nebeprieštarauti, kad šios trys Japonijos
įmonės būtų išbrauktos iš sąrašo;
(7)       tai, kad Sąjunga
nebeprieštarauja, neturėtų pažeisti jos pozicijos SVP komitete
dėl sprendimo dėl orientacinių kriterijų,
rodančių, kad vyriausybės kontrolė arba įtaka subjekto
pirkimams pagal persvarstytos SVP XIX straipsnio 8 dalį buvo iš esmės
panaikinta, visų pirma iš esmės panaikinta vyriausybės
kontrolė arba įtaka, jeigu šios įmonės nevykdo veiklos
konkurencinėje aplinkoje;
(8)       todėl tinkama nustatyti,
kokios pozicijos Sąjunga turi laikytis PPO Komitete dėl
viešųjų pirkimų dėl prieštaravimų panaikinimo,
PRIĖMĖ ŠĮ
SPRENDIMĄ:
1 straipsnis
Pozicija, kurios turi laikytis Europos
Sąjunga Pasaulio prekybos organizacijos Komitete dėl
viešųjų pirkimų yra ta, kad Europos Sąjunga panaikina
prieštaravimus pagal Japonijos pasiūlymą dėl Sutarties dėl
viešųjų pirkimų I papildymo 3 priedo iš sąrašo išbraukti
Rytų Japonijos geležinkelio įmonę, Vidurio Japonijos
geležinkelio įmonę ir Vakarų Japonijos geležinkelio
įmonę.
2 straipsnis
Šis sprendimas įsigalioja jo
priėmimo dieną.
Priimta Briuselyje
                                                                       Tarybos
vardu
                                                                       Pirmininkas
[1]               2014/115/ES: 2013 m. gruodžio 2 d. Tarybos
sprendimas dėl Protokolo, kuriuo iš dalies keičiama Sutartis dėl
viešųjų pirkimų, sudarymo, OL L 68,
2014 3 7, p. 1–1.


title: 2008/381/EB: 2008 m. gegužės 14 d. Tarybos sprendimas dėl Europos migracijos tinklo sukūrimo

text:
21.5.2008

               LT

               Europos Sąjungos oficialusis leidinys

               L 131/7

      TARYBOS SPRENDIMAS

   2008 m. gegužės 14 d.
   dėl Europos migracijos tinklo sukūrimo
   (2008/381/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 66 straipsnį,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               2003 m. Komisija nustatė trejų metų parengiamuosius veiksmus Europos migracijos tinklui (toliau – EMT) sukurti, kad Bendrijai ir jos valstybėms narėms būtų teikiami objektyvūs, patikimi ir naujausi su migracija susiję duomenys.

               (2)

               2003 m. birželio mėn. susitikime Salonikuose Europos Vadovų Taryba, atsižvelgdama į tai, kad svarbu stebėti ir analizuoti daugiaplanį migracijos reiškinį, savo išvadose išreiškė pritarimą EMT sukūrimui ir pažymėjo, kad išnagrinės galimybę ateityje sukurti nuolatinę struktūrą.

               (3)

               2004 m. lapkričio 4 d. Europos Vadovų Taryba patvirtino daugiametę programą, vadinamąją Hagos programą, dėl laisvės, saugumo ir teisingumo erdvės stiprinimo, kurioje raginama plėtoti bendros politikos prieglobsčio, migracijos, vizų ir pasienio srityse antrąjį etapą nuo 2004 m. gegužės 1 d., remiantis, inter alia, glaudesniu valstybių narių praktiniu bendradarbiavimu ir geresniu keitimusi informacija. Hagos programoje pripažįstama, kad „kuriama Europos prieglobsčio ir migracijos politika turėtų būti grindžiama bendra visų migracijos reiškinių aspektų analize. Ypač svarbu sustiprinti naujausios informacijos ir duomenų apie visus susijusius migracijos pokyčius rinkimą, pateikimą, keitimąsi šia informacija ir veiksmingą jos naudojimą.“

               (4)

               Siekdama konsultuotis su atitinkamais suinteresuotais subjektais dėl EMT ateities, 2005 m. lapkričio 28 d. Komisija priėmė Žaliąją knygą dėl Europos migracijos tinklo ateities, kurioje, be EMT veikimo pirmaisiais parengiamojo laikotarpio metais įvertinimo, taip pat buvo nagrinėjami tokie klausimai kaip EMT įgaliojimai ir būsima struktūra.

               (5)

               Konsultavimasis su visuomene parodė, kad dauguma suinteresuotų subjektų pritaria tam, kad būtų tęsiama bei stiprinama EMT veikla ir kad būtų toliau siekiama pirminio EMT tikslo – teikti naujausią, objektyvią, patikimą ir palyginamą informaciją migracijos ir prieglobsčio klausimais. Taip pat paaiškėjo, kad dauguma suinteresuotų subjektų pageidauja, kad EMT ir toliau veiktų prie Komisijos.

               (6)

               EMT darbas turėtų nesidubliuoti su dabartinių Bendrijos priemonių arba struktūrų, kurių tikslas yra rinkti informaciją ir ja keistis migracijos ir prieglobsčio srityse, veikla ir kad, palyginti su jomis, tinklas sukurtų pridėtinės vertės, visų pirma dėl plataus savo uždavinių masto, didelio dėmesio analizei, ryšių su akademine bendruomene ir viešai prieinamų savo veiklos rezultatų.

               (7)

               Be kitų esamų priemonių ir struktūrų, 2007 m. liepos 11 d. Europos Parlamento ir Tarybos reglamentas (EB) Nr. 862/2007 dėl Bendrijos migracijos statistikos ir tarptautinės apsaugos statistikos (2) yra svarbi pamatinė Europos migracijos tinklo veikimo sistema. Taip pat reikėtų skirti dėmesį Informacijos, diskusijų ir keitimosi duomenimis sienų kirtimo ir imigracijos klausimais centro (CIREFI) vykdomam vertingam darbui bei 2005 m. kovo 16 d. Tarybos sprendimo 2005/267/EB, įsteigiančio saugų žiniatinkliu pagrįstą informacijos ir koordinavimo tinklą, skirtą valstybių narių migracijos valdymo tarnyboms (3), nuostatoms.

               (8)

               Norint, kad EMT pasiektų savo tikslus, kiekvienoje valstybėje narėje jam teikti paramą turėtų nacionalinis informacijos centras. Nacionalinių informacijos centrų veiklą Bendrijos lygiu turėtų koordinuoti Komisija, padedama paslaugų teikėjo, turinčio pakankamai patirties kasdieniniam EMT darbui organizuoti, įskaitant jo keitimosi informacija sistemą.

               (9)

               Siekiant užtikrinti, kad nacionaliniai informacijos centrai turėtų reikiamų žinių įvairiems su migracijos ir prieglobsčio klausimais susijusiems aspektams spręsti, juos turėtų sudaryti bent trys ekspertai, kurie, kiekvienas atskirai arba kartu, būtų kompetentingi politikos formavimo, teisės, mokslinių tyrimų ir statistikos srityse. Šie ekspertai galėtų būti iš valstybių narių administracijų arba iš bet kurios kitos organizacijos. Kiekvienas nacionalinis informacijos centras taip pat turėtų bendrai turėti pakankamai žinių informacinių technologijų srityje, kuriant bendradarbiavimo projektus ir tinklus su kitomis nacionalinėmis organizacijomis ir įstaigomis bei bendradarbiaujant daugiakalbėje aplinkoje Europos lygiu.

               (10)

               Kiekvienas nacionalinis informacijos centras turėtų sukurti nacionalinį migracijos tinklą, kurį sudarytų organizacijos ir asmenys, vykdantys veiklą migracijos ir prieglobsčio srityje, įskaitant, pvz., universitetus, mokslinių tyrimų organizacijas ir mokslininkus, Vyriausybines bei nevyriausybines organizacijas ir tarptautines organizacijas, kad visi atitinkami suinteresuoti subjektai galėtų pareikšti savo nuomonę.

               (11)

               Valdyba turėtų teikti EMT politines gaires, taip pat dalyvauti rengiant bei tvirtinant EMT metinę veiklos programą.

               (12)

               Siekiant užtikrinti, kad informacija, kurią EMT rengia tyrimų ir ataskaitų forma, būtų kuo plačiau platinama, ji turėtų būti prieinama naudojantis pažangiausiomis technologinėmis priemonėmis, įskaitant tam skirtą tinklavietę.

               (13)

               Jeigu tai yra būtina jo tikslams pasiekti, EMT turėtų turėti galimybę užmegzti bendradarbiavimo santykius su kitomis migracijos ir prieglobsčio srityje veikiančiomis įstaigomis. Užmezgant tokius santykius ypač daug dėmesio reikėtų skirti tam, kad būtų užtikrintas deramas bendradarbiavimas su Danijos, Islandijos, Norvegijos, Šveicarijos, šalių kandidačių, Europos kaimynystės politikoje dalyvaujančių šalių ir Rusijos įstaigomis.

               (14)

               EMT turėtų būti bendrai finansuojamas iš Komisijos dotacijų pagal 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4).

               (15)

               Įgyvendinant EMT keitimosi informacija sistemą, reikėtų atsižvelgti į 1995 m. spalio 24 d. Europos Parlamento ir Tarybos direktyvą 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (5) ir 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (6).

               (16)

               Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 3 straipsnį Jungtinė Karalystė pranešė norinti dalyvauti šio sprendimo priėmime ir taikyme.

               (17)

               Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius ir nepažeidžiant minėto protokolo 4 straipsnio, Airija nedalyvauja priimant šį sprendimą ir jis nėra jai privalomas ar taikomas.

               (18)

               Pagal Protokolo dėl Danijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Dalykas ir taikymo sritis
   1.   Šiuo sprendimu sukuriamas Europos migracijos tinklas (toliau – EMT).
   2.   EMT tikslas – patenkinti Bendrijos institucijų ir valstybių narių valdžios institucijų bei įstaigų informacijos apie migraciją ir prieglobstį poreikius teikiant naujausią, objektyvią, patikimą ir palyginamą informaciją apie migraciją ir prieglobstį, siekiant prisidėti prie politikos formavimo šiose srityse Europos Sąjungoje.
   3.   EMT taip pat teikia informaciją plačiajai visuomenei šiais klausimais.
   2 straipsnis
   Užduotys
   1.   Siekdamas 1 straipsnyje nurodyto tikslo, EMT:

               a)

               renka naujausius ir patikimus duomenis bei informaciją iš įvairių šaltinių ir jais keičiasi;

               b)

               analizuoja a punkte nurodytus duomenis bei informaciją ir juos pateikia lengvai prieinama forma;

               c)

               bendradarbiaudamas su kitomis atitinkamomis ES įstaigomis, padeda kurti rodiklius ir kriterijus, dėl kurių informacija būtų nuoseklesnė ir kurie padėtų plėtoti Bendrijos veiklą, susijusią su migracijos statistiniais duomenimis;

               d)

               rengia ir skelbia periodiškas migracijos ir prieglobsčio padėties Bendrijoje bei valstybėse narėse ataskaitas;

               e)

               kuria ir tvarko internetinę keitimosi informacija sistemą, kurioje galima susipažinti su atitinkamais migracijos ir prieglobsčio srities dokumentais bei leidiniais;

               f)

               didina informuotumą apie EMT, sudarydamas galimybę susipažinti su renkama informacija ir platindamas savo veiklos rezultatus, išskyrus atvejus, kai ši informacija yra slapto pobūdžio;

               g)

               koordinuoja informaciją ir bendradarbiauja su kitomis atitinkamomis Europos bei tarptautinėmis įstaigomis.

         2.   EMT užtikrina, kad jo veikla būtų suderinta ir koordinuojama su atitinkamomis Bendrijos priemonėmis bei struktūromis migracijos ir prieglobsčio srityje.
   3 straipsnis
   Sudėtis
   EMT sudaro:

               —

               Valstybių narių paskirti nacionaliniai informacijos centrai,

               —

               Komisija.

         4 straipsnis
   Valdyba
   1.   EMT vadovauja valdyba, kurią sudaro po vieną atstovą iš kiekvienos valstybės narės ir vienas Komisijos atstovas, kuriam padeda du moksliniai ekspertai.
   2.   Valdybos pirmininko pareigas eina Komisijos atstovas.
   3.   Kiekvienas valdybos narys, įskaitant pirmininką, turi vieną balsą. Sprendimai priimami dviejų trečdalių balsų dauguma.
   4.   Europos Parlamento atstovas gali dalyvauti valdybos posėdžiuose stebėtojo teisėmis.
   5.   Valdyba visų pirma:

               a)

               remdamasi pirmininko pateiktu projektu, padeda rengti ir tvirtina EMT metinę veiklos programą, įskaitant preliminarią kiekvienam nacionaliniam informacijos centrui skirto minimalaus ir maksimalaus biudžeto sumą, kuria būtų užtikrinta, kad su tinkamu tinklo veikimu pagal 5 straipsnį susijusios pagrindinės išlaidos būtų padengtos;

               b)

               peržiūri EMT padarytą pažangą, prireikus pateikdama rekomendacijas dėl būtinų veiksmų;

               c)

               ne rečiau kaip kartą per metus Europos Parlamentui, Tarybai, Komisijai, Ekonomikos ir socialinių reikalų komitetui ir Regionų komitetui teikia glaustą vykdomos EMT veiklos ir svarbiausių savo tyrimų rezultatų padėties ataskaitą;

               d)

               nustato tinkamiausias strateginio bendradarbiavimo su kitomis įstaigomis, kompetentingomis migracijos ir prieglobsčio srityje, formas ir, prireikus, tokio bendradarbiavimo administravimo tvarką, kaip nurodyta 10 straipsnyje;

               e)

               teikia nacionaliniams informacijos centrams rekomendacijas dėl veiklos tobulinimo ir padeda imtis reikiamų veiksmų, jei nustatyti nuolatiniai nacionalinio informacijos centro darbo trūkumai gali turėti neigiamų padarinių EMT darbui.

         6.   Valdyba priima savo darbo tvarkos taisykles ir, pirmininkui sušaukus, renkasi bent du kartus per metus.
   5 straipsnis
   Nacionaliniai informacijos centrai
   1.   Kiekviena valstybė narė paskiria vieną įstaigą, kuri atlieka jos nacionalinio informacijos centro funkcijas. Siekiant palengvinti EMT darbą ir užtikrinti, kad būtų pasiekti jo tikslai, valstybės narės prireikus atsižvelgia į tai, ar reikia koordinuoti jų atstovo valdyboje ir jų nacionalinio informacijos centro veiklą.
   2.   Nacionalinį informacijos centrą sudaro ne mažiau kaip trys ekspertai. Vienas iš šių ekspertų, kuris eina nacionalinio koordinatoriaus pareigas, yra taip paskirtos įstaigos pareigūnas arba darbuotojas. Likusieji ekspertai gali priklausyti tai pačiai įstaigai arba kitoms, valstybinėms ar privačioms, nacionalinėms ir tarptautinėms valstybėje narėje įsikūrusioms organizacijoms.
   3.   Kiekvieno nacionalinio informacijos centro ekspertai turi bendrai turėti žinių prieglobsčio ir migracijos srityje, įskaitant su politikos formavimu, teise, moksliniais tyrimais ir statistika susijusius aspektus.
   4.   Ne vėliau kaip per tris mėnesius nuo šio sprendimo įsigaliojimo dienos valstybės narės informuoja Komisiją apie jų nacionalinių informacijos centrų ekspertus, nurodydamos, kaip jie atitinka 3 dalyje išdėstytus reikalavimus.
   5.   Nacionaliniai informacijos centrai vykdo EMT užduotis nacionaliniu lygiu ir visų pirma:

               a)

               teikia nacionalines ataskaitas, įskaitant 9 straipsnyje nurodytas ataskaitas;

               b)

               teikia nacionalinius duomenis keitimosi informacija sistemai, nurodytai 8 straipsnyje;

               c)

               plėtoja gebėjimus teikti ad hoc prašymus ir greitai atsakyti į tokius prašymus, gautus iš kitų nacionalinių informacijos centrų;

               d)

               sukuria nacionalinį migracijos tinklą, sudarytą iš įvairių organizacijų ir asmenų, veikiančių migracijos bei prieglobsčio srityje ir atstovaujančių atitinkamiems suinteresuotiems subjektams. Nacionalinio migracijos tinklo narių gali būti prašoma dalyvauti EMT veikloje, visų pirma pagal 8 ir 9 straipsnius.

         6.   Kiekvieno nacionalinio informacijos centro ekspertai reguliariai susitinka aptarti savo veiklą – prireikus taip pat su atitinkamų nacionalinių migracijos tinklų, nurodytų 5 dalies d punkte, nariais – ir keistis informacija apie vykdomą ir būsimą veiklą.
   6 straipsnis
   Koordinavimas
   1.   Komisija koordinuoja EMT darbą, be kita ko, pagal 2 straipsnio 2 dalį ir užtikrina, kad jis deramai atspindėtų Bendrijos politikos prioritetus migracijos ir prieglobsčio srityje.
   2.   Organizuoti EMT darbą Komisijai padeda paslaugų teikėjas, atrinktas laikantis viešųjų pirkimų tvarkos. Toks paslaugų teikėjas turi atitikti 5 straipsnio 3 dalyje nustatytus reikalavimus ir bet kokius kitus Komisijos apibrėžtus atitinkamus reikalavimus.
   3.   Paslaugų teikėjas, prižiūrint Komisijai, inter alia:

               a)

               organizuoja kasdieninį EMT darbą;

               b)

               sukuria ir tvarko keitimosi informacija sistemą, nurodytą 8 straipsnyje;

               c)

               koordinuoja iš nacionalinių informacijos centrų gaunamą informaciją;

               d)

               organizuoja 7 straipsnyje nurodytus posėdžius;

               e)

               rengia ataskaitų ir tyrimų, nurodytų 9 straipsnyje, rinkinius ir apibendrinimus.

         4.   Komisija, pasikonsultavusi su nacionaliniais informacijos centrais ir gavusi valdybos pritarimą, priima EMT metinę veiklos programą, atsižvelgdama į 1 ir 2 straipsniuose apibrėžtą bendrąjį tikslą ir užduotis. Programoje nurodomi tikslai ir teminiai prioritetai. Komisija stebi, kaip vykdoma metinė veiklos programa, ir teikia reguliarias jos vykdymo ir EMT veiklos ataskaitas valdybai.
   5.   Gavusi valdybos rekomendacijas, nurodytas 4 straipsnio 5 dalies e punkte, Komisija, remdamasi šio straipsnio 6 dalyje nurodytais susitarimais dėl dotacijų, imasi reikiamų veiksmų.
   6.   Komisija, remdamasi EMT metine veiklos programa, nustato preliminarias sumas, turimas dotacijoms ir sutartims pagal finansavimo sprendimą, priimtą vadovaujantis Reglamento (EB, Euratomas) Nr. 1605/2002 75 straipsniu.
   7.   Remdamasi atskiromis nacionalinių informacijos centrų pateiktomis paraiškomis dėl dotacijų, Komisija skiria dotacijas veiklai nacionaliniams informacijos centrams, kurie atitinka 5 straipsnio 2 ir 3 dalyse išdėstytus reikalavimus. Didžiausia suma, kurią Bendrija gali bendrai finansuoti, yra 80 % bendrų reikalavimus atitinkančių išlaidų.
   8.   Remiantis Reglamento (EB, Euratomas) Nr. 1605/2002 113 straipsnio 2 dalimi, atnaujinant tokias dotacijas laipsniško mažėjimo principas netaikomas.
   7 straipsnis
   Posėdžiai
   1.   EMT posėdžiai paprastai šaukiami mažiausiai penkis kartus per metus.
   2.   EMT posėdžiuose kiekvienam nacionaliniam informacijos centrui atstovauja bent vienas jo ekspertas. Posėdžiuose dalyvauja ne daugiau kaip po tris kiekvieno nacionalinio informacijos centro ekspertus.
   3.   EMT posėdžius sušaukia ir jiems vadovauja Komisijos atstovas.
   4.   EMT reguliariais posėdžiais siekiama, kad:

               a)

               nacionaliniai informacijos centrai galėtų keistis žiniomis ir patirtimi, visų pirma susijusiomis su EMT veikimu;

               b)

               būtų peržiūrėta EMT padaryta pažanga, visų pirma rengiant 9 straipsnyje nurodytas ataskaitas ir tyrimus;

               c)

               būtų keičiamasi informacija ir nuomonėmis, visų pirma apie 8 straipsnyje minimos turimos informacijos struktūrą, rūšiavimą, turinį ir galimybę su ja susipažinti;

               d)

               būtų suteikta galimybė aptarti praktines ir teisines problemas, su kuriomis valstybės narės susiduria migracijos ir prieglobsčio srityje, visų pirma nagrinėjant ad hoc prašymus, nurodytus 5 straipsnio 5 dalies c punkte;

               e)

               būtų konsultuojamasi su nacionaliniais informacijos centrais plėtojant EMT metinę veiklos programą, nurodytą 6 straipsnio 4 dalyje.

         5.   EMT nepriklausantys ekspertai ir įstaigos gali būti pakviesti į jo posėdžius, jei manoma, kad jų dalyvavimas pageidautinas. Taip pat gali būti organizuojami jungtiniai posėdžiai su kitais tinklais ar organizacijomis.
   6.   Apie 5 dalyje nurodytą veiklą, jeigu ji nebuvo suplanuota pagal EMT metinę veiklos programą, tinkamu laiku pranešama nacionaliniams informacijos centrams.
   8 straipsnis
   Keitimosi informacija sistema
   1.   Vadovaujantis šiuo straipsniu, sukuriama internetinė keitimosi informacija sistema, prieinama per tam skirtą tinklavietę.
   2.   Keitimosi informacija sistemos duomenys paprastai yra vieši.
   Nepažeidžiant 2001 m. gegužės 30 d. Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (7), galimybė susipažinti su slapto pobūdžio informacija suteikiama tik EMT nariams.
   3.   Keitimosi informacija sistemą sudaro bent šie elementai:

               a)

               prieiga prie Bendrijos ir nacionalinės teisės aktų, teismų praktikos ir politikos pokyčių migracijos ir prieglobsčio srityse;

               b)

                  ad hoc prašymų, nurodytų 5 straipsnio 5 dalies c punkte, funkcija;

               c)

               migracijos ir prieglobsčio žodynas ir aiškinamasis žodynas;

               d)

               tiesioginė prieiga prie visų EMT leidinių, įskaitant 9 straipsnyje minimas ataskaitas ir tyrimus, taip pat prie reguliaraus informacinio biuletenio;

               e)

               mokslininkų ir mokslinių tyrimų institucijų, veikiančių migracijos ir prieglobsčio srityje, katalogas.

         4.   Siekdamas užtikrinti prieigą prie 3 dalyje minėtos informacijos, prireikus EMT gali papildomai pateikti nuorodas į kitas tinklavietes, kuriose skelbiama pirminė informacija.
   5.   Speciali tam skirta tinklavietė palengvina prieigą prie palyginamų visuomenės informavimo iniciatyvų panašiais klausimais ir tinklaviečių, kuriose pateikta informacija apie migracijos bei prieglobsčio padėtį valstybėse narėse ir trečiosiose šalyse.
   9 straipsnis
   Ataskaitos ir tyrimai
   1.   Kiekvienas nacionalinis informacijos centras kiekvienais metais pateikia migracijos ir prieglobsčio padėties valstybėje narėje ataskaitą, kurioje aprašomi politikos pokyčiai ir pateikiami statistiniai duomenys.
   2.   Pagal metinę veiklos programą kiekvienas nacionalinis informacijos centras, vadovaudamasis bendromis specifikacijomis, atlieka kitus tyrimus, susijusius su konkrečiais migracijos ir prieglobsčio klausimais, kurių reikia siekiant padėti formuoti politiką.
   10 straipsnis
   Bendradarbiavimas su kitomis įstaigomis
   1.   EMT bendradarbiauja su valstybių narių arba trečiųjų šalių įstaigomis, įskaitant ES agentūras ir tarptautines organizacijas, kompetentingomis migracijos ir prieglobsčio srityje.
   2.   1 dalyje nurodyto bendradarbiavimo, įskaitant galimus atvejus, kai Komisijai gali tekti sudaryti susitarimus Bendrijos vardu, administravimo tvarką tvirtina valdyba.
   11 straipsnis
   Biudžeto lėšos
   Šiame sprendime numatytiems veiksmams įgyvendinti skirtos biudžeto lėšos įtraukiamos į Europos Sąjungos bendrojo biudžeto metinius asignavimus. Turimus metinius asignavimus tvirtina biudžeto valdymo institucija, neviršydama finansinio paketo ribų.
   12 straipsnis
   Biudžeto vykdymas
   Komisija Bendrijos finansinę paramą teikia pagal Tarybos reglamentą (EB, Euratomas) Nr. 1605/2002.
   13 straipsnis
   Peržiūra
   Ne vėliau kaip per trejus metus nuo šio sprendimo įsigaliojimo dienos, o po to – kas trejus metus, Komisija pateikia Europos Parlamentui, Tarybai, Ekonomikos ir socialinių reikalų komitetui ir Regionų komitetui EMT veiklos ataskaitą, pagrįstą išorės ir nepriklausomu įvertinimu. Kartu su ataskaita prireikus pateikiami pasiūlymai dėl pakeitimų.
   14 straipsnis
   Paskelbimas ir taikymo pradžios data
   Šis sprendimas taikomas nuo jo paskelbimo Europos Sąjungos oficialiajame leidinyje dienos.
   15 straipsnis
   Adresatai
   Šis sprendimas skirtas valstybėms narėms pagal Europos bendrijos steigimo sutartį.

      Priimta Briuselyje, 2008 m. gegužės 14 d.

            Tarybos vardu

            Pirmininkas

         A. BAJUK

      (1)  2008 m. balandžio 10 d. nuomonė, dar nepaskelbta Oficialiajame leidinyje.

      (2)  OL L 199, 2007 7 31, p. 23.

      (3)  OL L 83, 2005 4 1, p. 48.

      (4)  OL L 248, 2002 9 16, p. 1. Reglamentas su paskutiniais pakeitimais, padarytais Reglamentu (EB) Nr. 1525/2007 (OL L 343, 2007 12 27, p. 9).

      (5)  OL L 281, 1995 11 23, p. 31. Direktyva su pakeitimais, padarytais Reglamentu (EB) Nr. 1882/2003 (OL L 284, 2003 10 31, p. 1).

      (6)  OL L 8, 2001 1 12, p. 1.

      (7)  OL L 145, 2001 5 31, p. 43.


title: 2016 m. balandžio 21 d. Tarybos sprendimas (ES, Euratomas) 2016/640, kuriuo skiriami penki Audito Rūmų nariai

text:
23.4.2016

               LT

               Europos Sąjungos oficialusis leidinys

               L 108/32

         TARYBOS SPRENDIMAS (ES, Euratomas) 2016/640
   2016 m. balandžio 21 d.
   kuriuo skiriami penki Audito Rūmų nariai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 286 straipsnio 2 dalį,
   atsižvelgdama į Europos atominės energijos bendrijos steigimo sutartį, ypač į jos 106a straipsnį,
   atsižvelgdama į Čekijos Respublikos, Latvijos Respublikos, Lenkijos Respublikos, Slovėnijos Respublikos ir Slovakijos Respublikos pasiūlymus,
   atsižvelgdama į Europos Parlamento nuomones (1),
   kadangi:

               (1)

               Jan KINŠT, Igors LUDBORŽS, Augustyn KUBIK, Milan Martin CVIKL ir Ladislav BALKO kadencijos baigiasi 2016 m. gegužės 6 d.;

               (2)

               todėl turėtų būti paskirti nauji nariai,

         PRIĖMĖ ŠĮ SPRENDIMĄ:
   1 straipsnis
   2016 m. gegužės 7 d. – 2022 m. gegužės 6 d. laikotarpiui Audito Rūmų nariais skiriami šie asmenys:

               —

               Jan GREGOR,

               —

               Mihails KOZLOVS,

               —

               Janusz WOJCIECHOWSKI,

               —

               Samo JEREB,

               —

               Ladislav BALKO.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2016 m. balandžio 21 d.

            Tarybos vardu

            Pirmininkas

         G.A. VAN DER STEUR

      (1)  2016 m. balandžio 13 d. nuomonės (dar nepaskelbtos Oficialiajame leidinyje).


title: 1997 m. spalio 7 d. Vykdomojo komiteto Sprendimas dėl Norvegijos ir Islandijos įnašų C.SIS įrengimo ir naudojimo išlaidoms padengti (SCH/Com-ex (97) 18)

text:
Svarbus teisinis pranešimas

|

41997D0018

Oficialusis leidinys L 239 , 22/09/2000 p. 0441 - 0441

		Vykdomojo komiteto Sprendimas1997 m. spalio 7 d.dėl Norvegijos ir Islandijos įnašų C.SIS įrengimo ir naudojimo išlaidoms padengti(SCH/Com-ex (97) 18)VYKDOMASIS KOMITETAS,atsižvelgdamas į Konvencijos dėl Šengeno susitarimo įgyvendinimo 132 straipsnį,atsižvelgdamas į minėtos Konvencijos 92 ir 119 straipsnius,atsižvelgdamas į Bendradarbiavimo susitarimo tarp Šengeno susitarimo ir Šengeno konvencijos Susitariančiųjų Šalių ir Islandijos Respublikos ir Norvegijos Karalystės 2 ir 3 straipsnius,NUSPRENDĖ:1. Dėl Islandijos ir Norvegijos, toliau vadinamų Bendradarbiavimo susitarimo valstybėmis, įnašų C. SIS įrengimo ir naudojimo išlaidoms padengti:Bendradarbiavimo susitarimo valstybių įnašai turi atitikti joms tenkančią Susitariančiųjų Šalių ir Bendradarbiavimo susitarimo valstybių bendrųjų vidaus produktų bendro dydžio dalį.Susitariančiųjų Šalių įnašai yra apskaičiuojami pagal Šengeno konvencijos 119 straipsnio 1 dalį.2. Dėl apskaičiavimo būdo:- Islandijos ir Norvegijos įnašai yra apskaičiuojami lyginant visų Susitariančiųjų Šalių ir Bendradarbiavimo susitarimo valstybių bendruosius vidaus produktus,- Susitariančiųjų Šalių, kurios yra ES valstybės narės, įnašai yra apskaičiuojami remiantis pridėtinės vertės mokesčio skaičiavimu pagal Šengeno konvencijos 119 straipsnio 1 dalį, išskaičiavus Islandijos ir Norvegijos įnašus.3. Galutinis įnašų mokėjimo terminas Šiaurės valstybėms yra 1997 m. sausio 1 d.Viena, 1997 m. spalio 7 d.PirmininkasK. Schlögl--------------------------------------------------